
Z A P I S N I K
SA SJEDNICE VISOKOG SUDBENOG I TUŽITELjSKOG VIJEĆA BiH ODRŽANE 
15. i 16. SVIBNJA 2024. GODINE
Srijeda, 15. svibanj 2024. godine
Sjednica Vijeća je počela u 09:05 sati u prostorijama Visokog sudbenog i tužiteljskog vijeća BiH u Sarajevu.

Nazočni članovi: Halil Lagumdžija, Sanela Gorušanović-Butigan, Sanin Bogunić, Aleksandra Obradović, Biljana Simeunović, Srđan Forca, Ljiljana Bošnjak-Glizijan, Davor Martinović, Amila Kunosić
, Lejla Hadžić, Mustafa Šabić, Snježana Petković i Duška Bogojević
.

Odsutni članovi: Željka Fabić i Saša Sarajlić.

Ostali učesnici:

Hajro Pošković - zamjenik ravnatelja Tajništva VSTV-a BiH;

Marjana Popović - šef Kabineta Predsjedništva;

Alena Kurspahić Nadarević– glavni tužitelj Ureda stegovnog tužitelja VSTV BiH;

Tatjana Petrović Jovanović - šef Odjela za pravna pitanja;

Jasmin Čalija – šef Odjela za imenovanje i napredovanje;

Rusmir Šabeta – šef Odjela za pravosudnu analitiku i izvješćivanje

Mersiha Mahmutović – zamjenik šefa Odjela za pravna pitanja;

Sana Čengić - viši pravni savjetnik Odjela za pravna pitanja;

Demirel Delić - viši pravni savjetnik Odjela za pravna pitanja;

Samra Horman – pravni savjetnik Odjela za pravosudnu analitiku i izvješćivanje;

Azir Mrđanović – pravni savjetnik Odjela za stegovne postupke i etiku nositelja pravosudnih funkcija;

Branislav Kulašinac - pravni savjetnik Odjela za pravna pitanja;

Amela Krupalija – saradnik stegovnih tužitelja u Uredu stegovnog tužitelja VSTV BiH;

Danijella Gallemann - saradnik stegovnih tužitelja u Uredu stegovnog tužitelja VSTV BiH;
Ajla Zaimović Šehović – pravnik za pripremu sjednica i praćenje izvršenja odluka Vijeća Odjela za pravna pitanja;

Adis Voloder - IKT tehničar;

Dario Vlahović - IKT tehničar;

Zoran Šuvak - IKT tehničar;

Isabell Arnal - Projekat „EU4Justice“;

Maroun Jneid - ekspert Projekta „EU4Justice“

Rachel Ganem - ekspert  Projekta „EU4Justice“

Drino Galičić – zamjenik Team Leader Projekta „EU4Justice“;

Lejla Selmanović - Projekat „EU4Justice“;

Maja Šakotić -  prevodilac Projekta „EU4Justice“ tokom točke 8;

Muhamed Sušić - prestavnik USAID-ovog projekta „Pravosuđe protiv korupcije“
Romana DeVriendt  - viši pravni stručnjak za pitanja EU integracija;

Lamija Tiro – predstavnik OSCE-a.

Praćenje sjednice putem Webex platforme:

Andreja Šporer – predstavnica OHR-a;

Lara Obrenović - predstavnica Ambasade Nizozemske;

Dragana Gluhović – predstavnica Ambasade SAD;

Elmerina Ahmetaj Hrelja – predstavnik Delegacije EU.
Predsjednik je ustvrdio da postoji kvorum i otvorio sjednicu Vijeća.

Predložen je sljedeći 

DNEVNI RED

Usvajanje dnevnog reda
1.  Usvajanje zapisnika sa sjednice Vijeća održane 17., 18. i 19. travnja 2024. godine

2. Informacija o realiziranju zaključaka sa sjednice Vijeća održane 17., 18. i 19. travnja 2024. godine 
3. Informacija – aktivnosti predsjednika VSTV-a BiH  

4. Godišnje izvješće Ureda stegovnog tužitelja za 2023. godinu

5. Informacija o aktualnim sudbenim postupcima u svezi sa imenovanjima

6. Informacija sa proširenog sastanka Stalnog povjerenstva za legislativu sa članovima Vijeća, međunarodnim partnerima i predstavnicima strukovnih udruženja u svezi sa primjenom članka 4. Poslovnika VSTV-a BiH

7. Žalba tužene na Odluku Drugostupanjskog stegovnog povjerenstva za tužitelje, broj: 11-07-6-690-4/2024 od 19.3.2024. godine

8. Informacija o koordinaciji donatora i monitoringu Reformskog programa VSTV-a BiH

9. Dopuna dnevnog reda Konferencije predsjednika sudova
10. Nacrti novih Kriterija za ocjenjivanje nositelja pravosudnih funkcija u sudovima i tužiteljstvima

11. Ocjenjivanje rada nositelja pravosudnih funkcija u sudovima i tužiteljstvima za 2023. godinu:

a)  Utvrđivanje ocjene rada za predsjednike sudova i glavne tužitelje čiji rad ocjenjuje VSTV BiH

b)   Rješavanje prigovora nositelja pravosudnih funkcija na ocjenu rada

12. Privremeno upućivanje sudaca u drugi sud na obavljanje sudačke dužnosti:

a) Utvrđivanje prijedloga odluke o privremenom upućivanju sudaca Kantonalnog suda u Zenici u Kantonalni sud u Sarajevu

b)   Zahtjev Kantonalnog suda u Odžaku za privremeno upućivanje suca u ovaj sud

13. Zahtjev za odobrenje Pravilnika o izmjenama i dopunama Pravilnika o unutarnjem ustrojstvu, sistematizaciji radnih mjesta i poslovanja Kantonalnog tužiteljstva Tuzlanskog kantona

14. Informacija o pripremi podataka o predmetima korupcije, organiziranog kriminala i pranja novca za unos u E-platformu Europskog povjerenstva 

15. Analiza izvršenja zadataka iz Akcionog plana za realiziranje Komunikacionog plana VSTV-a BiH za oblast etike, integriteta i sprečavanja sukoba interesa za 2023. godinu

16. Izvješće o provedbi Plana integriteta VSTV-a BiH za 2023. godinu 

17. Imenovanje:
Republika Srpska 

- glavni tužitelj Okružnog javnog tužiteljstva u Istočnom Sarajevu -3 kandidata;

- četiri suca u Okružnom sudu u Banja Luci;

- jedan sudac u Okružnom sudu u Prijedoru;

- jedan sudac u Okružnom sudu u Doboju;

- jedan sudac u Okružnom sudu u Trebinju; 

Federacija BiH 

- jedan sudac Kantonalnog suda u Zenici;

- dva suca Kantonalnog suda u Širokom Brijegu;

- jedan stručni suradnik u Općinskom sudu u Širokom Brijegu;

- dva stručna suradnika u Općinskom sudu u Bugojnu; 

- jedan stručni suradnik u Općinskom sudu u Gradačcu;

- jedan stručni suradnik u Općinskom sudu u Čapljini; 

- jedan stručni suradnik u Općinskom sudu u Mostaru.

18. Donošenje odluke o produljenju mandata dodatnom sucu u Općinskom sudu u Sarajevu

19. -Donošenje odluke o prestanku mandata suca Vrhovnog suda Federacije BiH

-Donošenje odluke o prestanku mandata suca Kantonalnog suda u Bihaću

-Donošenje odluke o prestanku mandata suca Općinskog suda u Livnu

-Donošenje odluke o prestanku mandata suca Osnovnog suda u Banja Luci

20. -Imenovanje vršitelja dužnosti glavnog tužitelja Kantonalnog tužiteljstva Tuzlanskog kantona

-Imenovanje vršitelja dužnosti glavnog tužitelja Okružnog javnog tužiteljstva u Prijedoru

21. Dodatak završnom dokumentu "Inicijativa za reformu postupka po žalbi u parničnim predmetima": prijedlozi Vrhovnog suda FBiH

22. Predstavljanje dokumenta "Smjernice za korištenje društvenih mreža kao zvaničnih kanala komunikacije pravosudnih institucija i korištenje od strane nositelja pravosudnih funkcija" 

23. Realiziranje planova rješavanja predmeta za prvi kvartal 2024. godine

24. Informacija o kreiranim planovima rješavanja predmeta u sudovima za 2024. godinu

25. Implementiranje mjera i aktivnosti usmjerenih na realiziranje preporuka za jačanje regulatorne uloge VSTV-a BiH

26. Prezentiranje rezultata provedenih upitnika ENCJ o neovisnosti, odgovornosti i kvaliteti pravosuđa

27. Prijedlog za učešće na takmičenju „Nagrada za pozitivnu promjenu“ Europske mreže pravosudnih vijeća (ENCJ)

28. Prijedlog za provođenje ankete o specijalističkim obukama za suce i tužitelje za maloljetnike 

29. Razno
Predsjednik je iznio prijedloge korekcije dnevnog reda kako slijedi:

· dodaje se na dnevni red:

1. Nova točka 1 - Zahtjev za izuzeće predsjednika Vijeća u stegovnom predmetu
2. Podtočka nove točke 1 - Odlučivanje o zahtjevu glavnog stegovnog tužitelja za izuzeće u predmetu, broj: UDT DP 013801 24 i UDT 013802 24
Predsjednik je otvorio diskusiju o prijedlogu dnevnog reda.

Sanin Bogunić je rekao da želi izvršiti intervenciju u točki 20 predloženog dnevnog reda u kojoj je predloženo imenovanje vršitelja dužnosti glavnog tužitelja Kantonalnog tužiteljstva Tuzlanskog kantona i imenovanje vršitelja dužnosti glavnog tužitelja Okružnog javnog tužiteljstva u Prijedoru. Osvrnuo se na imenovanja sa prethodne sjednice Vijeća, navodeći da su izvršena imenovanja glavnih tužitelja Kantonalnog tužiteljstva Sarajevo i Kantonalnog tužiteljstva Unsko-sanskog kantona, pored glavnog tužitelja Kantonalnog tužiteljstva Tuzlanskog kantona, konstatirajući datume prestanka mandata glavnih tužitelja navedenih tužiteljstava. U tom kontekstu podsjetio je na odredbe članka 89. Zakona o VSTV BiH. Pored toga, rekao je da, primjenjujući analogiju glede imenovanja vršitelja dužnosti glavnog tužitelja Kantonalnog tužiteljstva Tuzlanskog kantona, želi da intervenira u dnevni red i da se imenuju vršitelji dužnosti glavnih tužitelja Kantonalnog tužiteljstva Sarajevo i Kantonalnog tužiteljstva Unsko-sanskog kantona, istakavši da su to ljudi kojima je Vijeće dalo povjerenje, koji su imenovani već od Vijeća, i da smatra da je korektno da ti ljudi počnu ulaziti u svoj posao s obzirom da Odjela za provođenja postupka po izvješćima još uvijek nema i da je neizvjesno kada će ti ljudi moći biti provjereni i stupiti na dužnost, a da nema nikakvih prepreka da budu vršitelji dužnosti u svojim tužiteljstvima.

Predsjednik je rekao da, kako se ne bi u ovom momentu prejudicirala odluka o datom pitanju, intervenciju člana Vijeća Sanina Bogunića shvaća kao inicijativu da se na isti način raspravlja o imenovanju vršitelja dužnosti u ova dva preostala tužiteljstva u Federaciji BiH, sa upitom članu Vijeća Saninu Boguniću može li tako, kako se ne bi prejudicirala odluka Vijeća o datom pitanju.

Sanin Bogunić je rekao da samo želi da se izmijeni dnevni red na način kako je predložio.

Nakon razjašnjenja, predsjednik je stavio na glasovanje usvajanje dnevnog reda sa predloženim dopunama: nove točke 1, podtočke nove točke 1 i točke 20 (imenovanje vršitelja dužnosti glavnog tužitelja Kantonalnog tužiteljstva Sarajevo i imenovanje vršitelja dužnosti glavnog tužitelja Kantonalnog tužiteljstva Unsko-sanskog kantona).
· Vijeće je jednoglasno usvojilo dnevni red sa predloženim dopunama.

1. Usvajanje zapisnika sa sjednice Vijeća održane 17, 18. i 19. travnja 2024. godine

· Vijeće je jednoglasno usvojilo zapisnik sa sjednice VSTV-a BiH, održane 17, 18. i 19. travnja 2024. godine.

2. Informacija o realiziranju zaključaka sa sjednice Vijeća održane 17., 18. i 19. travnja 2024. godine

Hajro Pošković je kratko iznio informaciju o statusu realiziranja zaključaka sa sjednice Vijeća održane 17., 18. i 19. travnja 2024. godine, a ukratko se osvrnuo na realiziranje zaključaka nekoliko točaka sa prethodne sjednice Vijeća. 

Članovi Vijeća nisu otvarali diskusiju.

· Vijeće je jednoglasno primilo k znanju prezentiranu informaciju o realiziranju zaključaka sa sjednice VSTV-a BiH, održane 17, 18. i 19. travnja 2024. godine.

3. Informacija – aktivnosti predsjednika VSTV-a BiH       

Predsjednik Vijeća, Halil Lagumdžija je informirao članove Vijeća o provedenim aktivnostima predsjednika VSTV-a BiH u prethodnom razdoblju. Također, članovi Vijeća su obaviješteni o sastancima predsjednika koji su održani u tom razdoblju.

Predsjednik je otvorio diskusiju.

Biljana Simeunović se osvrnula na kraj izlaganja predsjednika, u svezi sa održanim sastankom sa ambasadorom Johannom Sattlerom, glede primjene Zakona o izmjenama i dopunama Zakona o VSTV BiH, navodeći da nakon informacije o pozivu ministra nije shvatila koji su naredni koraci.

Predsjednik je pojasnio da je to bila dodatna informacija budući da je o tom pitanju razgovarano na održanom sastanku sa ambasadorom Johannom Sattlerom. Rekao je da se radi o neformalnoj informaciji od strane ministra Bunoze glede potencijalnog pomjeranja roka neprimjene zakona u odnosu na odjel na način da se rok 23. mart pomjeri na 15. septembar, istakavši da je njegova intencija kao predsjednika Vijeća da se što prije donese proračun ili odgovarajuća odluka o dodatnom zapošljavanju kako bi se suštinski krenulo sa implementiranjem u ovom dijelu.

Biljana Simeunović je upitala da li će se sve tako nešto čekati jer je to sve neizvjesno ili će se nešto poduzeti u tom dijelu.

Predsjednik je rekao da su više puta poslani dopisi, ali da će se o ovom pitanju diskutirati kasnije.

Mustafa Šabić je rekao da je zabrinut, jer smatra da će ovo pitanje ostati neriješeno do nove godine, sa upitom, da kada bi odobrili sredstva u ponedjeljak, koliko bi vremena trebalo da se objave natječaji i ljudi uvedu u posao, navodeći da je potrebno minimalno šest mjeseci. Smatra da je jedino rješenje intervencija OHR-a i u tom kontekstu takav prijedlog je dao predsjedniku.

Predsjednik je rekao da je razgovarano o ovom pitanju na održanom sastanku sa sa šefom OHR-ovog Odjela za vladavinu prava, Javier Leon Diazom, tako da je OHR upoznat sa ovom problematikom, pojašnjavajući da zbog Plana rasta postoje dobre naznake o ubrzanom usvajanju proračuna. 

Hajro Pošković smatra da bi se trebalo postupiti na isti način kao prošli put, odnosno da bi neslužbene informacije od ministra Bunoze trebalo zatražiti službenim putem kako bi se članovi Vijeća mogli očitovati o datom prijedlogu i u svezi s tim, što prije, uputiti zahtjev.

Sanin Bogunić je rekao da je sve do zadnje sjednice Vijeća, nakon usvajanja Zakona o izmjenama i dopunama Zakona o VSTV BiH, bila točka dnevnog reda Akcioni plan o implementaciji navedenog Zakona, te da je još na prethodnoj sjednici Vijeća upitao zašto nije na dnevnom redu. Postavio je upit prisutnima da li su svjesni da je sustav u zastoju. Pored toga, pozdravio je poduzete aktivnosti predsjednika sa OHR-om, ali smatra da su nastupile nakon intervencije međunarodne zajednice, te da je, iako je predsjednik pozivan na te sastanke, žalosno da se međunarodna zajednica kod pojedinih članova Vijeća informira u svezi sa Zakonom i nakon toga poduzima određene stvari. Podsjetio je predsjednika da je na pretprošloj sjednici Vijeća kada je Zakon stupio na snagu rekao da se sačeka deset dana pa će reagirati u javnosti, istakavši da tu reakciju nije vidio. Pozvao je Vijeće da ozbiljno shvati situaciju i međunarodne partnere, navodeći da ga zabrinjava okolnost da sve dolazi na njihovu inicijativu, a ne na inicijativu Vijeća.

Predsjednik je rekao da su oba sastanka sa OHR-om bila isključivo na njegovu inicijativu i da je tražio da to bude i ranije, ali se nisu uspjeli uskladiti termini.

Davor Martinović je rekao da bi se o ovoj temi trebalo najdublje razgovarati, jer smatra da se radi o sistemskoj opasnosti nad pravosuđem Bosne i Hercegovine. Osvrnuo se na potencijalno ponuđeno rješenje u pogledu produženja roka do 15. septembra i smatra da se radi o kozmetičkom rješenju, koje apsolutno ništa ne rješava, podsjećajući na određeni prijedlog Stalnog povjerenstva za legislativu po ovom pitanju, za koje misli da je olako stavljeno ad acta. Osvrnuo se na situaciju o stanju Kantonalnog suda u Odžaku izloženo od strane predsjednika tokom izlaganja, navodeći da se u tom slučaju situacija riješila na način koji nije predviđen ni Zakonom ni Poslovnikom iz razloga što postoji sistemska opasnost da stane sustav, istakavši da ovdje postoji još veća opasnost da stane sustav. Na tragu prijedloga Hajre Poškovića, predložio je da, ako će biti produljenja roka, onda treba biti puno dulji. Pored toga, predložio je da Vijeće dostavi Ministarstvu pravde BiH svoj prijedlog izmjena i dopuna Zakona, odnosno da Vijeće treba predložiti rješenje koje bi zadovoljilo pravosudni sustav Bosne i Hercegovine. Mišljenja je da Vijeće treba preuzeti još aktivniju ulogu i predložiti izmjenu Zakona, odnosno da ne treba čekati da drugi nude rješenja, jer smatra da ljudi koji nude rješenja ne znaju u kakvom je problemu pravosudni sustav Bosne i Hercegovine.

Predsjednik je napomenuo da će se o ovom pitanju suštinski razgovarati kroz naredne točke dnevnog reda, tačnije tijekom točke 5 dnevnog reda će se dodatno razmotriti i zamolio da se ne otvara preširoka rasprava tokom ove točke.

Mustafa Šabić se saglasio sa članom Vijeća Davorom Martinovićem da je ovo pitanje jako ozbiljno. Rekao je da ima informaciju od kolega iz Tajništva VSTV BiH koji rade na tome da natječajna procedura traje šest mjeseci, pitajući šta će se do tada raditi. Mišljenja je da je u ovom trenutku ovo pitanje najvažnija stvar, ukazujući da članu Vijeća Saneli Gorušanović-Butigan prestaje mandat za mjesec dana, sa upitom da li će moći preuzeti dužnost i ukazujući da do kraja godine prestaje mandat članovima Vijeća, Biljani Simeunović i Lejli Hadžić, navodeći da će u tom slučaju sustav biti blokiran. Mišljenja je i da sutra bude usvojen proračun, Odjel za izvješća neće moći profunkcionirati prije nove godine.

Sanela Gorušanović-Butigan se osvrnula na predsjednikovu konstataciju da će se o ovom pitanju diskutirati u okviru nekih točaka, naglasivši da, ako ovo nije tema koja zaslužuje posebnu točku dnevnog reda, onda ne zna šta drugo jeste, jer postoji mogućnost da Vijeća neće biti. Mišljenja je da je tema o proračunu puno neozbiljnija u odnosu na postupanje Vijeća po ovom pitanju predlažući da to bude reakcija međunarodne zajednice ili putem političke procedure glede prolongiranja roka. Zamolila je da se danas ili sutra na sjednici utvrdi prijedlog izmjene od strane Vijeća i da se hitno uputi prema Ministarstvu pravde BiH, da predsjednik hitno u javnosti da pojašnjenje, jer smatra da ni pravosuđe ne zna o čemu se radi, ukazujući da u ovoj godini Vijeće ostaje bez tri člana, a da njoj prestaje mandat za manje od mjesec dana, te da neće moći preuzeti dužnost. Smatra da Vijeće treba pokazati snagu i želju da se Vijeće ne ugasi, te da ova tema treba biti točka jedan, dva ili tri dnevnog reda, a nikako u okviru nekih točaka.

Biljana Simeunović je rekla da se kroz prvo pitanje koje je postavila otvorila diskusija, navodeći da je predsjednik rekao da nema potrebe da se sada oduzima vrijeme o ovom pitanju nego da će se diskutirati u okviru sljedećih točaka, istakavši da nije uočila na dnevnom redu slične točke koje se tiču ovog pitanja kroz koje bi se moglo diskutirati o ovom pitanju. Smatra da je ovo točka broj 1 kako bi Vijeće odlučilo kako postupiti, navodeći da su svi nešto obećali, a da se ne zna kad će to biti, istakavši da sustav staje. Mišljenja je da se Vijeće sada bavi izvješćima i žalbama, a da za pola godine neće biti ničega, odnosno da je osnovna tema kojom Vijeće sada treba da se bavi funkcioniranje i rad pravosuđa, jer niko od članova Vijeća ne može stupiti na dužnost i da je potrebno informirati javnost o tome. Smatra da su na dnevnom redu uvrštene raznorazne teme koje nisu bitne niti žurne, uz osvrt na konstataciju da će ovo pitanje za koje smatra da je žurno biti kroz neke sljedeće točke, akcentirajući da smatra da ova točka treba da imati jasan naziv funkcioniranje pravosuđa u svezi sa Zakonom i Odjelom za provjere kako bi se vidjelo o čemu se radi.

Mustafa Šabić je predložio da se održi vanredna sjednica Vijeća za sedmicu/dvije sedmice/deset dana sa točkom dnevnog reda o ovom pitanju, na koju bi se pozvali predstavnici Ministarstva pravde BiH, Parlamentarne skupštine BiH, OHR-a i međunarodnih partnera, a kako bi se upoznala javnost o trenutnom stanju i potencijalnoj blokadi. Mišljenja je da ovu situaciju može privremeno riješiti samo OHR, jer misli da će Vijeće biti blokirano i okrivljeno za tu situaciju, iako nije krivo, a jeste krivo na određeni način jer je implementator Zakona, istakavši da treba imati u vidu da se naredne godine bira osam članova Vijeća.

Biljana Simeunović je istakla da to zaista treba da bude posebna sjednica na kojoj bi se diskutiralo o ovom pitanju. Pored toga, navela je da ne misli da je jedino rješenje OHR u ovom slučaju, odnosno smatra da je rješenje izvršna i zakonodavna vlast i da bi se u tom dijelu trebalo aktivirati, odnosno da na vanrednoj sjednici Vijeća predsjednik da zaduženje šta da članovi Vijeća rade kako bi se izašlo iz ove situacije, a kako Vijeće ne bi bilo odgovorno za stanje koje će nastupiti.

Predsjednik je stavio na glasovanje da se prezentirana informacija o aktivnostima predsjednika VSTV BiH primi k znanju i pored toga zaključak - inicijativa da se, što je moguće prije u narednom razdoblju, organizira vanredna sjednica Vijeća sa jednom točkom dnevnog reda implementiranje izmjena i dopuna Zakona o VSTV-u u svezi Odjela za provođenje postupka po izvješćima.
· Vijeće je jednoglasno primilo k znanju prezentiranu informaciju o aktivnostima predsjednika VSTV-a BiH.

· Vijeće je donijelo zaključak da će se, što je moguće prije, organizirati izvanredna sjednica Vijeća na temu implementiranja izmjena i dopuna Zakona o VSTV-u u pogledu funkcioniranja Odjela za provođenje postupka po izvješćima.
Nakon što je Vijeće glasovalo o prijedlogu zaključka, predsjednik je dao nalog da se nastavak sjednice zatvori za javnost.

Nastavak sjednice je zatvoren za javnost.
Nastavak sjednice je otvoren za javnost.

Nakon desetominutne pauze, sjednica Vijeća je nastavljena.

4. Godišnje izvješće Ureda stegovnog tužitelja za 2023. godinu

Alena Kurspahić Nadarević je članovima Vijeća prezentirala relevantne informacije u svezi Godišnjeg izvješća Ureda stegovnog tužitelja za 2023. godinu.

Predsjednik je otvorio diskusiju.

Mustafa Šabić je rekao da je pročitao Izvješće i da nema primjedbi. Osvrnuo se na popunjest radnih mjesta u Uredu stegovnog tužitelja, navodeći da je negativno iznenađen iz razloga što je od petnaest (15) izvršitelja samo devet (9) popunjeno. Pored toga, istakao je temu za razmišljanje koja se tiče dužine trajanja suspenzija nositelja pravosudnih funkcija i  opravdanosti razloga za dužinu trajanja kaznenih postupaka po osam, sedam i šest godina, postavljajući pitanje kakva je tu učinkovitost pravosuđa sa prijedlogom da se to pitanje delegira za narednu sjednicu Vijeća. 

Predsjednik je rekao da je i on planirao govoriti o ovome što je član Vijeća Mustafa Šabić istakao koji se tiče dužine trajanja sudbenih postupaka u svezi sa privremenim udaljenjem od vršenja dužnosti, navodeći da su ga na nekim intervjuima pitali za stav i da je jasno izrazio stav da smatra da je nedostupivo da postupci ovoliko traju. Rekao je da će vidjeti da se za narednu sjednicu pripremi materijal u svezi sa ovim pitanjem i delegira kao posebna točka dnevnog reda.

Sanela Gorušanović-Butigan je podržala način izvješćivanja od strane glavne tužiteljice Ureda stegovnog tužitelja, Alene Kurspahić Nadarević. Rekla je da zbog činjenice da nema manje stegovnih postupaka i prijava u opadajućem broju članovi Vijeća trebaju biti tužni budući da kroz razgovore uočava da postoji jaku puno mladog i dobrog kadra, a da je najveći broj prijava upravo prema starijim kolegama, nositeljima pravosudnih funkcija preko 60 godina i da je ovo vrlo značajna informacija. Smatra da je strašno da postupci traju po osam godina. Pored toga, rekla je da ne zna da li je Vijeće donijelo zaključak da se obraća svim institucijama koje vode ove postupke, a ukoliko nije, da bi to uputila ili ponovila ukoliko nije u skorije vrijeme bilo, jer nema opravdanja da postupci traju osam godina, odnosno da je dužnost Vijeća da se obrati institucijama koje vode kaznene postupke i da se u što kraćem roku donesu odluke o nositeljima pravosudnih funkcija.

Ljiljana Bošnjak-Glizijan je rekla da ima potrebu da pohvali izvjestioca Alenu Kurspahić Nadarević, koja je lijepo i sažeto prezentirala Izvješće, i da izrazi svoje zadovoljstvo glede sačinjenog Izvješća Ureda stegovnog tužitelja, koji je lijep, pregledan i jasan. Pored toga, ukazala je da bi bilo dobro, prilikom traženja izmjena Zakona glede primjene i odgode roka, u kontekstu toga možda tražiti izmjenu mjere koja predviđa prestanak funkcije kod izvršenja kaznenog djela za koje se može izreći kazna zatvora ili dodati „izuzev iz nehata“ ili dodati za kaznena djela koja su izvršena sa umišljajem. Rekla je da se, u odnosu na Kazneni zakon FBiH koji predviđa za jednu običnu nezgodu sa materijalnom štetom preko 5000 konvertibilnih maraka, u toj situaciji sudac ili tužitelj razriješe automatski od funkcije ili u slučaju da neko zadobije tešku tjelesnu povredu u nehatnoj automobilskoj nezgodi. Smatra da je to zaista rigorozno i prestorogo.

Predsjednik je rekao da je bila jedna situacija gdje je jedan kolega razriješen i da se tek tada shvatila ozbiljnost tog pitanja. Iznio je svoj stav po tom pitanju, navodeći da to treba na pravi način elaborirati i adresirati predlagatelju i donositelju zakona, ali da misli se to u fazi izmjena koje se tiču pomjerenja roka neće razmotriti, te da treba kroz novi zakon doći do kvalitetnijih rješenja, a koji bi trebao biti usvojen do nove godine.

Snježana Petković je podržala stav i mišljenje članice Vijeća, Ljiljane Bošnjak-Glizijan. U pogledu prijedloga da se reaguje u smislu dostavljanja dopisa pravosudnim institucijama glede urgencija davanja prioriteta tim postupcima smatra da samo jedan takav dopis neće imati efekat i u tom kontekstu je predložila da bi trebalo razmisliti o sadržaju dopisa na način da se traži izvješćivanje postupajućih sudaca u tim predmetima.

Nije bilo više članova koji su se javili za diskusiju, a potom je predsjednik formirao prijedlog zaključaka iznesenih u toku diskusije.

· Vijeće je jednoglasno usvojilo prezentirano Godišnje izvješće Ureda stegovnog tužitelja za 2023. godinu.

· Vijeće je donijelo zaključak da je za razmatranje na narednoj sjednici VSTV-a BiH potrebno pripremiti analizu pitanja dugotrajnih sudskih postupaka koji se vode protiv nositelja pravosudne funkcije, koji za posljedicu imaju dugo trajanje privremenog udaljenja od vršenja dužnosti.

· Vijeće je donijelo zaključak da će se na narednoj sjednici razmotriti pitanje normativnog rješenja iz izmjena i dopuna Zakona o VSTV-u BiH koje propisuje prestanak mandata u slučaju da sudac ili tužitelj pravosnažnom presudom bude osuđen za krivično djelo za koje zakon predviđa kaznu zatvora.

Nakon završenog glasovanja, predsjednik je konstatirao da su se sjednici Vijeća pridružile članica Vijeća, Amila Kunosić, prije nastavka sjednice i članica, Vijeća, Duška Bogojević tokom točke 4 dnevnog reda
. 

5. Informacija o aktualnim sudbenim postupcima u svezi sa imenovanjima

Demirel Delić, na tragu materijala dostavljenih članovima Vijeća, iznio je prijedlog da se ova točka dnevnog reda zatvori za javnost, a na upit predsjednika da li neko od članova Vijeća ima potrebu da se izjasni na prijedlog za zatvaranje točke za javnost, niko se nije javio za riječ. Potom je predsjednik dao nalog da se ova točka dnevnog reda zatvori za javnost.

Ova točka dnevnog reda je zatvorena za javnost.

Nastavak sjednice je otvoren za javnost.

6. Informacija sa proširenog sastanka Stalnog povjerenstva za legislativu sa članovima Vijeća, međunarodnim partnerima i predstavnicima strukovnih udruženja u svezi sa primjenom članka 4. Poslovnika VSTV-a BiH                                                                               

Sana Čengić je upoznala članove Vijeća sa relevantnim informacijama glede proširenog sastanka Stalnog povjerenstva za legislativu sa članovima Vijeća, međunarodnim partnerima i predstavnicima strukovnih udruženja u svezi sa primjenom članka 4. Poslovnika VSTV-a BiH.

Predsjednik je  predložio da se ovo pitanje delegira za jednu od narednih sjednica Vijeća budući da je sjednica Vijeća poprilično izvan planiranog vremenskog okvira.

Davor Martinović je pohvalio sjajan rad Sane Čengić na ovako nezahvalnoj temi. Osvrnuo se na kronologiju postupanja u svezi sa člankom 4. Poslovnika VSTV-a BiH i na prijedloge iznesene na održanom proširenom sastanku Stalnog povjerenstva za legislativu sa članovima Vijeća, međunarodnim partnerima i predstavnicima strukovnih udruženja, konstatujući da na kraju prijedloga nema. Rekao je da će se, imajući u vidu da je probijen planirani vremenski okvir i da će ovo biti tema neke naredne sjednice, ovdje zaustaviti uz konstataciju da niti jedan novi prijedlog nije iznjedren, iako je Vijeće dva puta pismeno zatražilo prijedloge i jednom održalo sastanak sa međunarodnim partnerima i sa udruženjima, tako da se ostalo kod ranijih prijedloga.

Predsjednik je zaključio raspravu i stavio na glasovanje prijedlog zaključka da se za jednu od narednih sjednica delegira ovo pitanje.

Vijeće je jednoglasno usvojilo zaključak:
· Vijeće će pitanje članka 4. Poslovnika VSTV-a BiH ponovo razmatrati na jednoj od naredne dvije sjednice VSTV-a BiH.
Budući da izvjestilac iz opravdanih razloga za narednu točku dnevnog nije bio prisutan, nastavilo se razmatranjem narednih točaka dnevnog reda.

Nova točka 2 - Odlučivanje o zahtjevu glavnog stegovnog tužitelja za izuzeće u predmetu, broj: UDT DP 013801 24 i UDT 013802 24

Ova točka je zatvorena za javnost.

· Vijeće je jednoglasno usvojilo zahtjev glavnog stegovnog tužitelja za izuzeće u predmetima, broj: UDT DP 013801 24 i UDT 013802 24. 
Nastavak sjednice je otvoren za javnost.
8. Informacija o koordinaciji donatora i monitoringu Reformskog programa VSTV-a BiH

Predstavnici Projekta „EU4Justice“, Isabelle Arnal, zatim eskperti Maroun Jneid i Rachel Ganem su informirali članove Vijeća o mehanizmu koordinacije donatora i monitoringu Reformskog programa VSTV-a BiH.

Predsjednik je dao mogućnost članovima Vijeća da predstavnicima Projekta „EU4Justice“ postave pitanja.

Sanin Bogunić je postavio pitanje u svezi koncepta mehanizma, navodeći da je na strani broj 2 dokumenta koji je dostavljen članovima Vijeća navedeno da će Vijeće odobravati glavne politike, a direkcija Tajništva VSTV-a BiH će biti glavni administrator mehanizma kojeg će podržavati donatori. Rekao je da, kao višegodišnji član Vijeća, podržava aktivnosti Projekta „EU4Justice“ i da postoje određene situacije gdje se možda određena donatorska sredstva, iako to Tajništvo VSTV BiH dosta dobro prati, razlijevaju bespotrebno i smatra da treba postojati ovakav sustav. Zanima ga, osim ovog dijela vezano za samo Vijeće, na koji će način Vijeće moći pratiti, odnosno kontrolirati rad ovog mehanizma budući da je administrator Tajništvo VSTV-a BiH, i da nema ništa protiv toga, imajući u vidu da će Vijeće biti kreator politika i da bi možda trebalo na dnevnoj bazi biti upoznato sa ovom bazom podataka. Mišljenja je da bi se u tom dijelu možda negdje u Akcionom planu za provođenje Reformskog programa trebala obratiti pažnja i detaljnije razraditi to pitanje tj. odnos između Vijeća kao kreatora glavnih politika i samog Tajništva VSTV-a BiH, jer smatra da Vijeće mora biti upoznato sa svim detaljima mehanizma da bi moglo vršiti strateško usmjeravanje. Postavio je pitanje da li se o tome razmišljalo ili se namjerava razraditi u dokumentima Projekta „EU4Justice“, o čemu su predstavnici Projekta „EU4Justice“ dali pojašnjenje.

· Vijeće je jednoglasno primilo k znanju informaciju o mehanizmu koordinacije donatora i monitoringu Reformskog programa VSTV-a BiH te donijelo zaključak da će usvajanje prezentiranog mehanizma koordinacije biti razmatrano na narednoj sjednici Vijeća.  

Nova točka 2 - Odlučivanje o zahtjevu glavnog stegovnog tužitelja za izuzeće u predmetu, broj: UDT DP 013801 24 i UDT 013802 24

Ova točka je zatvorena za javnost.

7. Žalba tužene na Odluku Drugostupanjskog stegovnog povjerenstva za tužitelje, broj: 11-07-6-690-4/2024 od 19.3.2024. godine

Ova točka je zatvorena za javnost.

Vijeće većinom glasova nije usvojilo žalbu stegovno tužene na Odluku Drugostupanjskog stegovnog povjerenstva za tužitelje, broj: 11-07-6-690-4/2024 od 19.3.2024. godine.

Shodno prednje navedenom:

· Vijeće je odbilo kao neosnovanu žalbu tužene na Odluku Drugostupanjskog stegovnog povjerenstva za tužitelje, broj: 11-07-6-690-4/2024 od 19.3.2024. godine.

Nova točka 1 - Zahtjev za izuzeće predsjednika Vijeća u stegovnom predmetu

Ova točka je zatvorena za javnost.

· Vijeće većinom glasova nije usvojilo prijedlog zaključka da se predsjednik Vijeća izuzme u stegovnom predmetu, broj: 11-07-6-592/2024.
Shodno prednjem:

· Vijeće je donijelo odluku da se odbija zahtjev za izuzeće predsjednika Vijeća u stegovnom predmetu, broj: 11-07-6-592/2024.
Nastavak sjednice je otvoren za javnost.
15. Analiza izvršenja zadataka iz Akcionog plana za realiziranje Komunikacionog plana VSTV-a BiH za oblast etike, integriteta i sprečavanja sukoba interesa za 2023. godinu

Muhamed Sušić je članovima Vijeća prezentirao rezultate analize izvršenja zadataka iz Akcionog plana za realiziranje Komunikacionog plana VSTV-a BiH za oblast etike, integriteta i sprečavanja sukoba interesa za 2023. godinu.

Predsjednik je otvorio diskusiju.

Davor Martinović se osvrnuo na diskusiju izvjestioca u dijelu kada je rekao da je bio povijesni susret studenata Pravnog fakulteta Sveučilišta u Mostaru i Univerziteta „Džemal Bijedić“, navodeći da on dolazi iz Mostara da je nastavnik na jednom od ta dva fakulteta i da tu nije ništa povijesno, odnosno da studenti i nastavnici sjajno surađuju, te da je htio i morao intervenirati zbog studenata, nastavnika i Pravnog fakulteta Sveučilišta u Mostaru.

Nije bilo više prijavljenih članova za diskusiju, a predsjednik je stavio prijedlog zaključka na glasovanje.

· Vijeće je jednoglasno usvojilo analizu izvršenja zadataka iz Akcijskog plana za realiziranje Komunikacionog plana VSTV-a BiH za oblast etike, integriteta i sprečavanja sukoba interesa za 2023. godinu te donijelo zaključak da će se navedeni Komunikacijski plan nastaviti dugoročno primjenjivati.
9. Dopuna dnevnog reda Konferencije predsjednika sudova

Predsjednik je kratko izašao iz sale zbog konzultacija za usuglašavanje prijedloga u svezi inicijative za usvajanje Zakona o izmjenama i dopunama Zakona o VSTV BiH u svezi sa pripremom materijala za sutrašnji dio sjednice, a predsjedavanje je preuzela dopredsjednica Aleksandra Obradović.

Branislav Kulašinac je izvijestio članove o prijedlogu dopune dnevnog reda Konferencije predsjednika sudova.

Dopredsjednica Aleksandra Obradović je otvorila diskusiju.

Srđan Forca je podsjetio da se prilikom pripreme za Konferenciju predsjednika sudova na vrijeme aktiviralo i Tajništvo VSTV BiH i svi ostali koji učestvuju u pripremi te da je Konferencija predviđena za načelna pitanja bez pojedinačnih stručnih pitanja kao što je ovaj prijedlog. Mišljenja je da bi se predloženi stručni rad mogao razmotriti na nekoj od edukacija, ali da ovaj format nije predviđen za to i da je to jednoglasno zaključeno na nadležnom Stalnom povjerenstvu.

Davor Martinović je rekao da je član Vijeća Srđan Forca otprilike sve rekao. Pored toga, rekao je da je i on za promociju radova nositelja pravosudnih funkcija, navodeći određene suce iz Hercegovine koji pišu znanstvene radove i u tom kontekstu predložio da svi ti radovi budu na nekoj posebnoj sjednici i da se promoviraju ljudi kojima treba dati poticaj za objavu radova.

Mustafa Šabić je predložio da CEST-ovi organiziraju neku vrstu seminara samo sa tom temom, odnosno da ljudi koji to rade imaju priliku da ujednače stavove i sudbene prakse i da se ti radovi objave ili da se pozovu kolege da budu predavači na nekom seminaru.

Dopredsjednica Aleksandra Obradović je zaključila diskusiju i stavila na glasovanje prijedlog zaključka da se izneseni prijedlog ne uvrsti na prethodno usvojeni dnevni red Konferencije predsjednika sudova za 2024. godinu.

· Vijeće jednoglasno
 nije usvojilo prijedlog za dopunu dnevnog reda Konferencije predsjednika sudova za 2024. godinu.
Predsjednik je rekao da će prijedlog u svezi inicijative za usvajanje Zakona o izmjenama i dopunama Zakona o VSTV BiH biti dostavljen članovima Vijeća i u printanoj verziji i putem mail-a, kako bi se sutra moglo prodiskutirati o tom pitanju.
10. Nacrti novih Kriterija za ocjenjivanje nositelja pravosudnih funkcija u sudovima i tužiteljstvima

Rusmir Šabeta je članovima Vijeća predstavio relevantne informacije u svezi sa nacrtom kriterija za ocjenjivanje rada nositelja pravosudnih funkcija u sudovima i tužiteljstvima u BiH.

Predsjednik je otvorio diskusiju.

Sanin Bogunić je sugestirao da bude isti rok za dostavu komentara i za tužiteljstva kao i za sudove.

Biljana Simeunović je predložila da se uvrste komentari i sugestije gosta sa projekta sa kojim je razgovarano jučer, jer smatra da ono o čemu je razgovarano bilo vrlo korisno, pa u tom kontekstu smatra da bi bilo korisno da se uzmu u obzir i njegovi komentari i sugestije.

· Vijeće je jednoglasno usvojilo nacrte kriterija za ocjenjivanje rada nositelja pravosudnih funkcija u sudovima i tužiteljstvima u BiH.

· Zadužuje se Odjel za pravosudnu analitiku i izvješćivanje da usvojene nacrte kriterija za ocjenjivanje rada nositelja pravosudnih funkcija u sudovima i tužiteljstvima u BiH pripremi za dostavljanje i dostavi udruženjima sudaca, udruženjima tužitelja i pravosudnoj zajednici radi davanja eventualnih komentara, koje će Stalno povjerenstvo za učinkovitost i kvalitetu sudova, odnosno Stalno povjerenstvo za učinkovitost i kvalitetu tužiteljstava, uzeti u obzir prilikom finaliziranja teksta kriterija za ocjenjivanje rada nositelja pravosudnih funkcija u sudovima i tužiteljstvima u BiH. Sudovi i tužiteljstva su dužni svoje eventualne komentare dostaviti u roku od 15 dana od dana dostavljanja nacrta kriterija za ocjenjivanje rada nositelja pravosudnih funkcija u sudovima i tužiteljstvima u BiH, dok su udruženja sudaca i tužitelja dužna svoje komentare dostaviti najkasnije do 12.07.2024. godine.

Predsjednik je rekao da će preostale točke dnevnog reda sa današnje sjednice Vijeća, koje nisu bile razmatrane, biti prebačene na sutrašnji dan sjednice Vijeća.

Sjednica Visokog sudbenog i tužiteljskog vijeća je završena 15. svibnja 2024. godine u 16:14 sati.
Četvrtak, 16. svibanj 2024. godine
Sjednica Vijeća je počela u 09:02 sati u prostorijama Visokog sudbenog i tužiteljskog vijeća BiH u Sarajevu.

Nazočni članovi: Halil Lagumdžija, Sanela Gorušanović-Butigan, Sanin Bogunić, Biljana Simeunović, Srđan Forca, Ljiljana Bošnjak-Glizijan, Željka Fabić, Davor Martinović
, Saša Sarajlić, Amila Kunosić, Lejla Hadžić, Mustafa Šabić, Snježana Petković i Duška Bogojević.

Odsutni članovi: Saša Sarajlić, Željka Fabić i Lejla Hadžić
.

Ostali učesnici:

Hajro Pošković - zamjenik ravnatelja Tajništva VSTV-a BiH;

Marjana Popović - šef Kabineta Predsjedništva;

Tatjana Petrović Jovanović - šef Odjela za pravna pitanja;

Branislav Kulašinac - pravni savjetnik Odjela za pravna pitanja;

Ajla Zaimović Šehović – pravnik za pripremu sjednica i praćenje izvršenja odluka Vijeća Odjela za pravna pitanja;

Mladen Čović – referent za administrativne poslove Odjela za pravna pitanja;

Dario Vlahović - IKT tehničar;

Zoran Šuvak - IKT tehničar;

Romana DeVriendt  - viši pravni stručnjak za pitanja EU integracija;

Praćenje sjednice putem Webex platforme:

Andreja Šporer – predstavnica OHR-a;

Lara Obrenović - predstavnica Ambasade Holandije;

Dragana Gluhović – predstavnica Ambasade SAD;

Elmerina Ahmetaj Hrelja – predstavnik Delegacije EU;
Lamija Tiro – predstavnik OSCE-a;

Predsjednik je ustvrdio da postoji kvorum i otvorio sjednicu Vijeća.

Točka 17.

Republika Srpska 

- glavni tužitelj Okružnog javnog tužiteljstva u Istočnom Sarajevu -3 kandidata;

- četiri suca u Okružnom sudu u Banja Luci;

- jedan sudac u Okružnom sudu u Prijedoru;

- jedan sudac u Okružnom sudu u Doboju;

- jedan sudac u Okružnom sudu u Trebinju; 

Federacija BiH 

- jedan sudac Kantonalnog suda u Zenici;

- dva suca Kantonalnog suda u Širokom Brijegu;

- jedan stručni suradnik u Općinskom sudu u Širokom Brijegu;

- dva stručna suradnika u Općinskom sudu u Bugojnu; 

- jedan stručni suradnik u Općinskom sudu u Gradačcu;

- jedan stručni suradnik u Općinskom sudu u Čapljini; 

- jedan stručni suradnik u Općinskom sudu u Mostaru.

Jasmin Čalija je dao uvodne napomene za poziciju glavnog tužitelja Okružnog javnog tužiteljstva u Istočnom Sarajevu, navodeći da su tri kandidata pozvana na sjednicu da izlože svoj program rada. Prvorangirana kandidatkinja je Vrabac Halida, zamjenik glavnog tužitelja navedenog tužiteljstva, drugorangirana je Vukadin Anica, aktuelna glavna tužiteljica i trećerangirana kandidatkinja je Vaselić Milka, takođe zamjenik glavnog tužitelja navedenog tužiteljstva.

Predsjedavajuća Podvijeća Republike Srpske, Ljiljana Bošnjak Glizijan, je dala uvodne napomene i obrazloženje vezano za prijedlog Podvijeća da se za glavnog tužitelja Okružnog javnog tužiteljstva u Istočnom Sarajevu imenuje trećerangirana kandidatkinja Vaselić Milka, jer je ocijenjena najboljim ocjenama u pogledu rukovodećih sposobnosti, iako prijedlog nije postignut konsenzusom. Prijedlog Podvijeća je zasnovan na činjenici da se ne mijenja nacionalna struktura u vođenju ovog tužiteljstva. Takođe, napominje da aktuelna glavna tužiteljica nije postigla dovoljno dobre rezultate u rukovođenju tužiteljstvom.

Predsjednik je poželio dobrodošlicu prvoj kandidatkinji, Vrabac Halidi, i pozvao je da izloži svoj program rada Okružnog javnog tužiteljstva u Istočnom Sarajevu za mandatni period 2024.- 2029. godine.

Kandidatkinja Vrabac Halida se zahvalila predsjedniku na dobrodošlici i izložila svoj program rada za navedeni mandatni period. Navodi da svojim programom rada želi ostvariti postavljene strateške ciljeve, planirane mjere i aktivnosti, radi povećanja učinkovitosti i produktivnosti ove institucije. 

Odluka o kandidaturi za navedenu poziciju proizašla je iz desetogodišnjeg rada u Okružnom javnom tužiteljstvu u Istočnom Sarajevu, kao i njena želja da ličnim zalaganjem doprinese jačanju ove institucije. Navodi da je u oktobru 2020. imenovana za Zamjenicu glavne tužiteljice Okružnog javnog tužiteljstva u Istočnom Sarajevu. U daljem izlaganju daje detaljne podatke o svom programu rada.

Snježana Petković je pozdravila kandidatkinju i postavila pitanje da li postoje neke od mjera i metoda koje bi kandidatkinja uvela kao novinu koje u ranijem ostvarivanju strateških ciljeva tužiteljstva nisu postojale, a koje bi bile važne za unapređenje rada tužiteljstva.

Kandidatkinja navodi da je u svom dosadašnjem radu kao Zamjenica glavne tužiteljice i rukovodeći privrednim odjeljenjem za kriminal i korupciju, održavala redovne sastanke na nivou odjeljenja gdje se razgovaralo o svim predmetima vezanim za ovu oblast. Smatra da je neophodno imati dobru komunikaciju unutar institucije, timski rad i da rukovodilac treba biti pristupačan svojim kolegama u svakom momentu u pogledu rješavanja predmeta. Veoma je važna i dobra saradnja sa policijskim agencijama radi konkretiziranja radnji i mjera koje je potrebno poduzimati u pojedinim predmetima.

Snježana Petković je upitala da li to znači da u proteklom periodu to nije bio slučaj.

Kandidatkinja je navela da uglavnom jeste, ali navodi da je ona primijenila ovu metoda rada i da je u toku svake sedmice održavala sastanke za koje misli da su urodili plodom jer su uspjeli riješiti stare predmete predviđene planom koji je postavljen od strane Glavne tužiteljice. 

Mustafa Šabić je pitao kandidatkinju koje prve promjene u radu tužiteljstva ima namjeru uvesti ako bude izabrana za glavnu tužiteljicu.

Kandidatkinja je odgovorila da bi uvela određene promjene u pogledu organizacione strukture, redovno održavanje kolegija unutar tužiteljstva sa zamjenicima i rukovoditeljima odjeljenja na sedmičnom nivou. Uvela bi više sastanaka sa partnerskim institucijama koje učestvuju u procesu rada tužiteljstva, kao i transparentan rad sa medijima i javnošću.

Biljana Simeunović je rekla da je kandidatkinja u svom programu rada navela da je Tužiteljstvo ostvarilo dobre rezultate, iz razloga dobre organizacije poslova i učinkovitosti izvršitelja u radu, a sa druge strane Vijeće ima informacije da rezultati rada tužiteljstva i nisu tako dobri kao što kandidatkinja navodi, pa u tom smislu traži pojašnjenje.

Kandidatkinja je istakla da je najveći problem u instituciji prosječna dužina trajanja rješavanja predmeta, a razlog tome je stalna fluktuacija/odlazak tužitelja u ovako malobrojnom tužiteljstvu sa velikom teritorijalnom nadležnošću. Smatra da se odgovarajućom organizacijom mogu postići bolji rezultati i da se prosječna dužina trajanja rješavanja predmeta može dovesti u zadovoljavajući okvir.

Biljana Simeunović je navela da je trenutna dužina trajanja rješavanja predmeta znatno duža od predviđene i pitala je kandidatkinju na koji način će smanjiti dužinu trajanja rješavanja predmeta sa sadašnjih 509 dana na poželjnih 200/250 dana, sa istim brojem tužitelja.

Kandidatkinja je odgovorila da su u 2021. godini ostali bez troje tužitelja, pa je tužiteljstvo radilo sa pet tužitelja, što je bio veliki deficit, ali se uspjelo završiti ono što je bilo predviđeno planom rješavanja predmeta. Od prošle godine do sada tužiteljstvo je popunjeno sa 11 tužitelja, a takođe ono što utiče na dužinu trajanja postupaka su neažurna vještačenja, odnosno neplaćena vještačenja jer postoji problem proračuna, kao i stalni odlazak tužitelja. Nada se da će se u narednim godinama zadržati ovaj broj tužitelja i da će uspjeti realizovati plan rješavanja starih predmeta.

Biljana Simeunović je postavlja još jedno pitanje vezano za stanje predmeta privrednog kriminala i korupcije s obzirom da je kandidatkinja zamjenik rukovodioca Odjela privrednog kriminala i korupciju.

Kandidatkinja je odgovorila da je po predmetima privrednog kriminala i korupcije podignuto 15 optužnica, od kojih su dva predmeta pravosnažno presuđena osuđujućim odlukama. Napomenula je da tužitelji zastupaju optužnice pred tri mjesno nadležna osnovna suda u Višegradu, Vlasenici i Sokocu. Podignute su optužnice u predmetima koje je kandidatkinja zastupala pred Osnovnim sudom u Vlasenici, ali nisu završeni jer nije bilo funkcionalne nadležnosti suda zbog nemogućnosti formiranja sudskih vijeća usljed nedovoljnog broja sudija, te da iz tog razloga ti predmeti nisu realizovani. Što se tiče predmeta korupcije navela je da ih je bilo pet, i da je urađena samo jedna presuda iz razloga koje je upravo navela, naglašavajući da se 4 predmeta privode kraju u Osnovnom sudu u Vlasenici.

Predsjednik je konstatirao da nema više prijavljenih članova Vijeća koji bi postavljali pitanja i zahvalio se kandidatkinji.

Predsjednik je poželio dobrodošlicu drugoj kandidatkinji,Vukadin Anici, i pozvao je da izloži svoj program rada Okružnog javnog tužiteljstva u Istočnom Sarajevu za mandatni period 2024.- 2029. godine.

Kandidatkinja Vukadin Anica je izložila svoj program rada za navedeni mandatni period, navodeći da ovim programom rada želi da istakne svoju odlučnost i predanost u nastojanju da vladavina prava postane jedan od temeljnih principa funkcioniranja društva u RS i BiH. Smatra da ima dovoljno iskustva i znanja za preuzimanje funkcije za koju se prijavila, a koje je stekla dugogodišnjim radom kao tužitelj, a zadnjih pet godina i kao glavni tužitelj Okružnog javnog tužiteljstva u Istočnom Sarajevu.

Mustafa Šabić je postavio pitanje kandidatkinji šta bi unaprijedila ili promijenila ako bude izabrana na ovu funkciju, u poređenju sa proteklim mandatom obavljanja dužnosti glavne tužiteljice Okružnog javnog tužiteljstva.

Kandidatkinja je naglasila da je veoma samokritična i da uvijek analizira svoj rad i ostvarene rezultate, te da je činjenica da nisu ostvareni ciljani rezultati koji se odnose na učinkovitost i da razmišlja na koji način popraviti navedene rezultate, a koji se tiču dužine trajanja rješavanja predmeta. Navela je da je došla do određenog zaključka da bi se ostvarilo vrijeme dužine trajanja rješavanja predmeta da mora posvetiti posebnu pažnju kada su u pitanju drugi ciljani rezultati, a vezano za rješavanje starih predmeta i priliv novih. Međutim, za realizaciju tog strateškog ciljanog rezultata neophodno je da pored stručnog znanja bude ispunjen jedan objektivni uslov koji se tiče popunjenosti tužiteljstva i odlasku tužitelja na druge pozicije u pravosuđu. Takođe, misli da treba unaprijediti rad po pitanju predmeta korupcije.

Biljana Simeunović je postavila pitanje vezano za prezentovane rezultate rada tužiteljstva od 2019-2023. godine. Navela je da su svi ostvareni rezultati tužiteljstva u negativnom trendu, počev od dužine trajanja rješavanja predmeta koja se u proteklom periodu povećala na 509 dana. Navela je da je kandidatkinja u svom planu rada navela da će se raditi na smanjenju dužine trajanja rješavanja predmeta na 180 dana, te joj postavila pitanje na koji način kandidatkinja misli postići navedeno smanjenje trajanja rješavanja predmeta.

Kandidatkinja je istakla da smatra da nikada ne treba odustati od svojih uvjerenja, a pogotovo ako se to uvjerenje temelji na objektivnim činjenicama. Navela je da se od 2019. godine tužiteljstvo susrelo sa problemom funkcionalne nepopunjenosti kada je institucija ostala bez četiri tužitelja od 11 sistematizovanih, i nije bilo moguće nadomjestiti ovaj nedostatak, te da se i u drugim tužiteljstvima u Republici Srpskoj, koja imaju problem sa popunjenošću tužiteljskog kadra, povećava dužina trajanja rješavanja predmeta. Navle aje da smatra da se ovaj problem ne može riješiti brzo, ali da se svakako može riješti u sljedećem mandatnom periodu, uzimajuću u obzir sadašnju popunjenost tužiteljstva i zalaganje svih tužitelja.

Biljana Simeunović je rekla da se isto odnosi i na podignute optužnice, navodeći da je tužiteljstvo imalo bolje rezultate u 2021. godini sa manjim brojem tužitelja nego što je to bio slučaj u 2022. i 2023. godini.

Kandidatkinja je rekla da broj podignutih optužnica ne zavisi od broja tužitelja već od kvaliteta dokaza u predmetu, te da je činjenica da u njenom tužiteljstvu ima dosta negativnih odluka što je ona prepoznala kao glavni tužitelj, što kroz analizu predmeta, što kroz pritužbe koje rješava. Navela je da to jeste problem i u RS, a i u BiH i iz tog razloga je doneseno uputstvo koje se odnosi na rad i postupanje tužitelja i policijskih službenika kod otkrivanja izvršioca krivičnog djela. Na sastancima koje je organizirala sa načelnicima policijskih uprava je insistirala da policijski službenici preduzmu proaktivniju ulogu u otkrivanju izvršioca krivičnog djela.

Biljana Simeunović je navela da je kandidatkinja navela jedan od novih strateških ciljeva  navedenih u ovom programu: Unapređenje rada na predmetima korupcije uključujući predmete korupcije visokog nivoa. Pitala je kandidatkinju kako namjerava ostvariti ovaj strateški cilj.

Kandidatkinja je rekla da su bila 4 tužetelja koji su radili privredne predmete, u periodu njenog dolaska na poziciju glavnu tužiteljice, naglašavajući da je i ona bila jedna od njih. U nekom narednom periodu tužiteljstvo je ostalo sa samo jednim tužiteljem koji je radio na privrednim predmetima, iz čega je jasno da se nisu mogli ostvariti zacrtani rezultati.

Biljana Simeunović je pitala šta se podrazumijeva pod visokom korupcijom na nivou okružnog tužiteljstva kao i na koji način poboljšati rezultate.

Kandidatkinja je istakla da su prošle godine usvojili Akcioni plan za borbu protiv korupcije koji je potpisan sa sve tri policijske uprave gdje su utvrđene prioritetne oblasti, mjere i aktivnosti koje je nužno poduzimati.

Predsjednik je konstatirao da nema više prijavljenih članova Vijeća koji bi postavljali pitanja, i zahvalio se kandidatkinji.

Predsjednik je poželio dobrodošlicu trećoj kandidatkinji, Vaselić Milki i pozvao je da izloži svoj program rada Okružnog javnog tužiteljstva u Istočnom Sarajevu za mandatni period 2024.- 2029. godine.

Kandidatkinja se zahvalila na dobrodošlici i naglasila da će biti što kraća i konciznija u izlaganju svog programa rada kako bi više vremena ostavila članovima Vijeća za postavljanje pitanja, te da će se fokusirati na analizu rada tužiteljstva za trogodišnji period, trenutne rezultate ostvarene u Okružnom javnoom tužiteljstvu u Istočnom Sarajevu i aktivnosti koje bi poduzela ukoliko bude imenovanja za glavnu tužiteljicu. Naglasila je da je program rada pripremila prema strateškom okviru, i da bi prikazala kako ovo tužiteljstvo ostvaruje svoje rezultate u cjelokupnom tužilačkom sistemu u Republici Srpskoj. Istakla je da smatra da se prije svega treba raditi na smanjenju dužine trajanja rješavanja predmeta koji se u Republici Srpskoj treba smanjiti na oko 250 dana. U daljem izlaganju je dala detaljne podatke o svom programu rada, sa prijedlozima mjera kojima bi poboljšala stanje u tužiteljstvu.

Biljana Simeunović je postavila pitanje koliko tužitelja radi u opštem odjelu, koliko u odjelu za privredu i korupciju, a koliko u odjelu za ratne zločine, a takođe u odjelu za maloljetnike.

Kandidatkinja je odgovorila da u odjelu za ratne zločine radi jedan tužitelj i jedan stručni suradnik, u odjelu za privredni kriminalitet tri tužitelja i jedan stručni savjetnik i jedan stručni suradnik, u odjelu za opći kriminalitet su radila 4 tužitelja, a zadnji peti tužitelj je stigao u oktobru i iz tih razloga nisu ostvarili kolektivnu normu, te da nemaju saradnike na općem odjelu.

Biljana Simeunović je pitala šta je sa uredima tužiteljstva u Vlasenici i Višegradu, te ju je upitala za ocjene rada (5, 5 i 4) i razloge zbog kojih je ocijenjena četvorkom za posljednju godinu.

Kandidatkinja je odgovorila da je odlukom glavne tužiteljice zadužena za rukovođenje  kancelarije tužiteljstva u Višegradu i nadređena je kolegi tužitelju koji radi u područnoj kancelariji u Višegradu. Navela je da nije nadležna za rad tužiteljice područne kancelarije u Vlasenici, iako ona radi na predmetima općeg kriminaliteta. Obraćala se pismeno glavnoj tužiteljici u vezi sa navedenim i dobila odgovor da tužiteljica iz područne kancelarije u Vlasenici nije dužna da joj dostavlja podatke o predmetima općeg kriminaliteta.

Kandidatkinja je navela da je punih devet godina rada u tužiteljstvu bila ocjenjivana ocjenom 5, a da je što se tiče ocjene 4 koju je kandidatkinja dobila za posljednju godinu, ocijenjena isključivo na osnovu subjektivnog kriterija, što je od strane glavne tužiteljice obrazloženo na način da je kandidatkinja kao šef odjela trebala da uradi više. Nije joj jasno šta je glavna tužiteljica podrazumijevala u tom smislu s obzirom na to da je postigla svoju individualnu normu koja je bila veća od svih tužitelja na općem odjelu, da je uradila sve stare prioritetne predmete i da je ispunila sve objektivne kriterije, te joj je nepoznato koji je bio razlog umanjenja ocjene na osnovu subjektivnog kriterija.

Predsjednik je pitao kandidatkinju da li je podnosila prigovor na ocjenu 4 koju je dobila za posljednju godinu.

Kandidatkinja je odgovorila da je podnijela prigovor na ocjenu i da je isti odbijen.

Mustafa Šabić je naglasio da njemu nisu poznati razlozi zašto je kandidatkinja ocijenjena četvorkom za posljednju godinu, te da je iz izlaganja kandidatkinje stekao dojam da se moglo više uraditi na poboljšanju rada tužiteljstva. Pitao je kandidatkinju šta bi bilo najprioritetnije uraditi u vezi promjene načina rada u tužiteljstvu u smislu poboljšanja rada tužiteljstva.

Kandidatkinja je navela da je ono što bi hitno trebalo promijeniti, atmosfera u tužiteljstvu, da se poboljšaju odnosi između i tužiteljskog i administrativnog osoblja što bi znatno unaprijedilo rad na svim odjelima. Takođe, navela je da se mora poboljšati kvalitet tužiteljskih odluka na svim odjelima, te smatra da su predmeti korupcije i privrede jako važni, kao i predmeti ratnih zločina, kao i da je potrebno napraviti detaljnu analizu problema.

Snježana Petković je konstatirala da je kandidatkinja na poziciji tužiteljice od 2014. godine, a da je na poziciji Zamjenice glavne tužiteljice od 2021. godine. Navela je da je kandidatkinja u navedenom periodu imala priliku sagledati kako se provode planovi rada aktualne glavne tužiteljice. Pitala je kandidatkinju da li postoje neke od mjera koje ranije nisu bile ranije korištene, a kandidatkinja ima u planu da ih uvede u rad tužiteljstva ukoliko bude izabrana. Takođe, pitala je za međuljudske odnose u tužiteljstvu s obzirom na ranije izlaganje kandidatkinje, te na koji način misli unaprijediti i poboljšati te odnose. 

Kandidatkinja je navela da je potrebno da svi u tužiteljstvu budu otvoreni i iskreni jedni prema drugima, putem organiziranja sastanaka gdje će svi imati isti tretman. 

Predsjednik je konstatirao da nema više prijavljenih članova Vijeća koji bi postavljali pitanja i zahvalio se kandidatkinji, te otvorio diskusiju nakon što je kandidatkinja napustila salu.

Mustafa Šabić je rekao da se dvoumi između prve i treće kandidatkinje koje su se pokazale kao veoma kvalitetne i ujednačene. Za aktualnu kandidatkinju je rekao da je suviše tiha i da nije „od akcije“, pa je rekao da za nju neće glasati. Takođe, naveo je podatak iz Zapisnika Podvijeća RS u kojem se navodi da je razmotrena trenutna nacionalnost rukovoditelja i konstatirano da predsjednica Okružnog suda u Istočnom Sarajevu dolazi iz reda bošnjačkog naroda, a predsjednica Okružnog privrednog suda u Istočnom Sarajevu dolazi iz reda hrvatskog naroda, pa je većinom glasova nadležno Podvijeće predložilo da za glavnog tužitelja Okružnog javnog tužiteljstva u Istočnom Sarajevu bude biran kandidat iz reda srpskog naroda u duhu člana 1. Ustava RS. Ipak je odlučio da glasa za kandidatkinju Vrabac Halidu jer je osvojila najviše bodova na konačnoj rang listi.

Aleksandra Obradović je navela da se slaže sa Mustafom Šabićem u pogledu mišljenja da su Vrabac Halida i Vaselić Milka podjednako dobre i kvalitetne kandidatkinje za poziciju glavne tužiteljice, te da joj je izlaganje kandidatkinje Vaselić Milke privuklo više pažnje. Za kandidatkinju Vrabac Halidu je rekla da je u svom izlaganju previše koristila floskule i da je izlagala svoj program rada na očekivani odnosno poželjan način, dok je za aktualnu glavnu tužiteljicu rekla da nije ostavila nikakav utisak na nju.

Navela je da je kandidatkinja Vaselić Milka iznosila jasne mjere, da je na bolji način predstavila svoj program rada i ukazala da zna konkretno šta treba da uradi, kao i da je najbolje predstavila stanje u navedenom tužiteljstvu. Istakla je da smatra da kandidatkinja Vrabac Halida nije ostavila takav utisak iako je i njen program rada dobar. Navela je da je kandidatkinja Vaselić Milka dobila najviše bodova na intervjuu, te da je upitna važnost podatka o trenutnoj nacionalnoj strukturi rukovoditelja gdje je konstatirano da predsjednica Okružnog suda u Istočnom Sarajevu dolazi iz reda bošnjačkog naroda, a predsjednica Okružnog privrednog suda u Istočnom Sarajevu dolazi iz reda hrvatskog naroda.

Snježana Petković je navela da je bila u povjerenstvu koje je intervjusalo kandidate i da je činjenica da je Podvijeće RS većinom glasova predložilo trećerangiranu kandidatkinju za imenovanje na poziciju Glavnog tužioca Okružnog javnog tužiteljstva u Istočnom Sarajevu. Istakla je da nije problem da Podvijeće predlaže, a da Vijeće imenuje kandidata koji nije prvi na rang listi, a što se i ranije dešavalo, ali treba sačiniti rješenje o imenovanju koje treba biti obrazloženo, te da se moraju imati jaki razlozi u obrazloženju zašto je trećerangirana kandidatkinja imenovana. Navela je da smatra da u ovom slučaju nema jakih razloga za imenovanje trećerangirane kandidatkinje, te da će glasati za prvorangiranu kandidatkinju. Kritički se osvrnula na Zapisnik Podvijeća RS, navodeći da nije tačan podatak da je trećerangirana kandidatkinja dobila najviše bodova za rukovodne vještine, nakon što je detaljno analizirala bodovne liste i upoređivala kriterije po kojima su bodovane kandidatkinje.

Istakla je da se ne slaže sa obrazloženjem iz Zapisnika Podvijeća RS da treba imenovati trećerangiranu kandidatkinju zbog nacionalne strukture rukovoditelja institucija na nivou Okruga Istočno Sarajevo, te da misli da se do sada nikada nije radilo na takav način. Takođe, navela je da misli da je prvorangirana kandidatkinja osvojila osjetno veći broj bodova (3,9 bodova) u konačnoj rang listi, te navela i ocjene rada (5, 5, 5) za prvorangiranu kandidatkinju, i ocjene (5, 5, 4) za trećerangiranu kandidatkinju. Navela je da je prvorangirana kandidatkinja šef Odjela za privredni kriminalitet i korupciju, a da je trećerangirana kandidatkinja šef Odjela za opći kriminalitet, te da se zna kakva je fluktuacija krivičnih predmeta i za kakva krivična djela na području Okružnog suda u Istočnom Sarajevu. Istakla je da veoma teško biti tužitelj na ovom području i da misli da prvorangirana kandidatkinja ima sve kvalitete za navedenu poziciju. Navela je da prvorangirana kandidatkinja takođe ima godinu dana duže rukovodno iskustvo kao zamjenica glavne tužiteljice.

Predsjednik je rekao da nakon dva sata rasprave ovu diskusiju treba privesti kraju i izvršiti glasovanje odnosno imenovanje i zamolio je članove Vijeća da se ne ide previše u širinu tokom diskusije.

Sanin Bogunić se javio za riječ s obzirom da je dugi niz godina na poziciji tužitelja, a i da je u tužilačkom povjerenstvu ovog Vijeća. Naveo je da želi da kaže par napomena u cilju stvaranja prave slike prije glasanja, te da u svojoj diskusiji neće reći za koga će glasati i misli da bi to u ovoj situaciji bilo nekorektno prema svim kandidatkinjama koje su rukovoditelji navedenog tužiteljstva i čije je programe rada detaljno pročitao i došao do zaključka da su veoma kavalitetni. Naveo je da su jasno predstavile strateške ciljeve i načine njiihovog ostvarivanja, te da je mišljenja da se nepravedno iz odlučivanja eliminira drugorangirana kandidatkinja koju smatra dobrim kandidatom. Rekao je da je u Zapisniku Podvijeća RS navedeno: da se preporučuje a nije navedeno: predlaže se imenovanje trećerangirane kandidatkinje i da je formulacija Podvijeća RS veoma jasna u tom pogledu. Naveo je da u Federaciji BiH imaju po tri glavna tužitelja iz reda srpskog/hrvatskog/bošnjačkog naroda i jednog glavnog tužitelja iz reda ostalih, dok u RS od šest okružnih tužilaštava i Republičkog javnog tužiteljstva nema nijednog glavnog tužitelja iz reda bošnjačkog naroda. Rekao je da se treba sagledati šira situacija, a ne samo u Istočnom Sarajevu. Naveo je primjer da se rukovoditelji pravosudnih institucija u Kantonu Goražde, iz reda srpskog naroda nalaze na dvije važne pozicije  i da obavljaju funkcije  predsjednika Kantonalnog suda i Glavnog tužitelja. 

Ponovo je naveo da se drugorangirana kandidatkinja nepravedno izbacuje iz konkurencije iz razloga navedenih u Zapisniku, kao što je neostvarivanje prethodnog programa rada. Rekao je da je ova kandidatkinja ostvarila većinu strateških ciljeva i smatra da je Okružno javno tužiteljstvo u Istočnom Sarajevu jedno dobro tužiteljstvo. Naveo je primjer nekih drugih tužiteljstava, uključujući i njegovo, gdje je samo jedan strateški cilj ostvaren i da to ne bi bio razlog da se glavna tužiteljica izbaci iz kandidature ukoliko bi se prijavila za tu poziciju.

Za trećerangiranu kandidatkinju je rekao da je odličan kandidat, ali je po njegovom mišljenju previše negativno govorila o svom tužiteljstvu u kojem obavlja funkciju Zamjenice glavne tužiteljice, te zamolio ostale članove Vijeća da se pridržavaju Poslovnika kada budu glasali za kandidate.

Biljana Simeunović je rekla da shvata izlaganje Snježane Petković i komentare u pogledu sadržaja Zapisnika Podvijeća RS, te predložila da se glasa o imenovanju na poziciju Glavnog tužitelja Okružnog javnog tužiteljstva u Istočnom Sarajevu.

Predsjednik je podržao izlaganje Sanina Bogunića pa i u dijelu koji se odnosi na drugorangiranu kandidatkinju, te je naveo da se radi o veoma specifičnom tužiteljstvu u kojem nije jednostavno ostvariti dobre rezultate. Naveo je da je aktualna Glavna tužiteljica naglasila da je veliki problem u radu tužiteljstva predstavljala česta fluktuacija kadrova.

Predsjednik je konstatirao da više nema članova Vijeća prijavljenih za diskusiju i stavio je  prijedlog za glasovanje da se za Glavnu tužiteljicu Okružnog javnog tužiteljstva u Istočnom Sarajevu imenuje Halida Vrabac.

· Predsjednik konstatira da kandidatkinja Halida Vrabac nije dobila potrebnu većinu za imenovanje na poziciju Glavne tužiteljice Okružnog javnog tužiteljstva u Istočnom Sarajevu. 

Predsjednik je stavio prijedlog da se za Glavnu tužiteljicu Okružnog javnog tužiteljstva u Istočnom Sarajevu imenuje Anica Vukadin.

· Predsjednik konstatira da kandidatkinja Anica Vukadin nije dobila potrebnu većinu za imenovanje na poziciju Glavne tužiteljice Okružnog javnog tužiteljstva u Istočnom Sarajevu. 
Predsjednik je stavio prijedlog za glasovanje da se za Glavnu tužiteljicu Okružnog javnog tužiteljstva u Istočnom Sarajevu imenuje Milka Vaselić.

· Predsjednik konstatira da kandidatkinja Milka Vaselić nije dobila potrebnu većinu za imenovanje na poziciju Glavne tužiteljice Okružnog javnog tužiteljstva u Istočnom Sarajevu. 

Predsjednik je rakao da će se morati ponoviti natječajna procedura jer nijedna kandidatkinja nije dobila potreban broj glasova.

Nakon pauze od sat vremena predsjednik je ponovo otvorio sjednicu Vijeća i upozorio članove Vijeća da je prisutno samo 11 članova i da je zbog kvoruma potrebno voditi računa o tome,  kako bi se odluke mogle donositi.

Predsjednik je poželio dobrodošlicu i najavio Obraćanje Vijeću predsjedavajuće Vijeća Norveške sudske administracije, Cecilie Ostensen Berglund, i direktora Norveške sudske administracije, Sven Marius Urkea. Naveo je da su u pauzi sjednice već razgovarali sa predstavnicima Norveške sudske administracije i da su razmijenili korisne informacije i diskutirali o određenim pitanjima, te da se na navedenom sastanku zahvalio predstavnicima Norveške sudske administracije na organizaciji ranije posjete predsjednika i ostalih predstavnika VSTV-a Norveškoj. 

Predsjedavajuća Vijeća Norveške sudske administracije, Cecilia Ostensen Berglund, je pozdravila članove VSTV-a, i zahvalila se na dobrodošlici, naglašavajući svoje zadovoljstvo ponovnim boravkom u Bosni i Hercegovini. U daljem izlaganu je govorila o mogućim narednim projektima koje Norveška namjerava pokrenuti u BiH, kao i ostalim važnim pitanjima.

Direktor Norveške sudske administracije, Sven Marius Urke, je rekao da, ukoliko se pogleda unazad, postoji saradnja između Norveške i VSTV-a koja je duža od 20 godina. Naglasio je da je uspostava VSTV-a najveće dostignuće u samom početku ove saradnje, te da je VSTV uradio mnoge korisne stvari od svog uspostavljanja i da može predstavljati dobar primjer, ne samo regionu, nego i Evropi. Također, naveo je da će imati sastanke sa predstavnicima Ambasade Norveške na kojem će se razgovarati o narednim projektima koje Norveška namjerava pokrenuti u BiH, u sljedećih tri godine. Također je govorio i o sadašnjem stanju kao i iskušenjima pred kojim se nalazi VSTV. 

Predsjednik se zahvalio predstavnicima Norveške sudske administracije na obraćanju Vijeću, naglašavajući da je Sven Marius Urke, kao dobar poznavatelj našeg sistema, akcentirao najvažnije stvari u pravosuđu. Naveo je da se, kada je u pitanju projekat, potpuno slaže sa Svenom da se mora više uraditi, a u tom smislu Vijeće je donijelo Smjernice-preporuke kojima se fokus stavlja na mjesta gdje postoje određeni problemi. Naveo je da je poseban akcenat na najvećim sudovima u Sarajevskom kantonu, sa najviše problema. Naglasio je da će zajedno sa rukovodstvom Sekretarijata VSTV-a, kao i putem radnih tijela rješavanje tih problema staviti u fokus radi konkretnih poteza u cilju poboljšanja stanja na način da preko predsjednika sudova utiču da se organizacijski učini sve što je moguće kako bi se stvorili kapaciteti da se ovo pitanje na pravi način tretira, a i da se sa sucima pronađe način da se izbjegnu nepotrebna odlaganja ročišta, radi ostvarivanja suštinskog napretka u ovoj oblasti.

Napomenuo je da nam je eksterna revizija pokazala i dobre i loše strane, jer je urađena metodološki i suštinski na jedan pravi način. Napomenuo je da je potrebno raditi na određenim segmentima na koje je ukazano, a gdje se stanje može poboljšati ako iskoristimo kapacitete koje imamo. Naveo je posjetu naših eksperata u junu koji će obaviti razgovor sa članovima Vijeća, i da će se nakon toga uraditi jedna dodatna analiza i po pitanju implementiranja preporuka koje su usvojene, kako bi se ostvario jedan suštinski iskorak. Istakao je da se Vijeće trenutno nalazi u jednoj vremenskoj stisci u pogledu usvajanja određenih zakona koji se tiču Vijeća, naglašavajući i kompletno stanje u društvu.

Naveo je da se od Vijeća, kao i pravosuđa u cjelini, traži i s pravom očekuje da budu najbolji dio društva, kao i korektiv u pogledu dva ostala stuba vlasti u BiH.

Istakao je da je kao predsjednik Vijeća učestvovao u radu Radne skupine, gdje situacija nije bila dobra, te da je ključna stvar u jedinstvenosti VSTV-a, a svaka nejedinstvenost daje argumente onima koji ne žele dobro sistemu, a koji žele prigrabiti dio ovlaštenja koji mi s pravom imamo po važećem Zakonu. Naveo je da oni žele napraviti promjenu u smislu da se Vijeću  oduzme dobar dio ovlaštenja, i ako u tome uspiju, pitanje je šta će se desiti sa dijelom ovlaštenja koja ostanu i koliko će biti efektivna, te iz tog razloga poziva članove Vijeća, da u nastavku bitnih faza ovog procesa budu jedinstveni.  

Na kraju se predsjednik još jednom zahvalio predstavnicima Norveške sudske administracije uz očekivanu buduću podršku i suradnju.

Predsjednik je rekao da će se sada nastaviti sa tačkom 17. Imenovanja.

Jasmin Čalija je dao uvodne napomene u vezi imenovanja četiri suca u Okružnom sudu u Banja Luci, te naveo da je natječajem traženo da se biraju tri pozicije suca na građanskom referatu i jedan sudac na krivičnom referatu u posebnom odjeljenju za suzbijanje korupcije i najtežih oblika kriminaliteta. Rekao je da se nadležno Podvijeće rukovodilo potrebnom nacionalnom strukturom u ovom sudu i predložilo jednog kandidata iz reda bošnjačkog naroda i tri kandidata iz reda srpskog naroda.

Prvi predloženi kandidat je Cimeša Igor,  iz reda srpskog naroda, i predlaže se na poziciju suca na krivičnom referatru.

Drugi kandidat je Grubačić Janković Tanja, iz reda srpskog naroda.

Treći predloženi kandidat je Husić Šejla, iz reda bošnjačkog naroda.

Četrvrti predloženi kandidat je Šarčević Danijela, iz reda srpskog naroda.

Predsjednik je konstatirao da nema članova Vijeća koji žele diskutovati i stavio je prijedlog na glasovanje.

· Vijeće je jednoglasno donijelo odluku o imenovanju Cimeša Igora za suca Okružnog suda u Banja Luci.

· Vijeće je jednoglasno donijelo odluku o imenovanju Grubačić-Janković Tanje za sutkinju Okružnog suda u Banja Luci.

· Vijeće je jednoglasno donijelo odluku o imenovanju Husić Šejle za sutkinju Okružnog suda u Banja Luci.

· Vijeće je jednoglasno donijelo odluku o imenovanju Šarčević Danijele za sutkinju Okružnog suda u Banja Luci.

Jasmin Čalija je dao uvodne napomene za imenovanje na poziciju jednog suca u Okružnom sudu u Prijedoru, te da se na konačnoj rang listi nalaze tri kandidata navodeći nacionalnu strukturu u ovom sudu. Rekao je da je prijedlog nadležnog Podvijeća prvorangirani kandidat Macanović Ljubo, iz reda srpskog naroda.

Predsjednik konstatuje da nema članova Vijeća koji žele diskutovati i stavlja prijedlog na glasanje.

· Vijeće je jednoglasno donijelo odluku o imenovanju Macanović Ljube za suca Okružnog suda u Prijedoru.

Jasmin Čalija je dao uvodne napomene za imenovanje na poziciju jednog suca u Okružnom sudu u Doboju, te naveo da je na rang listi pet kandidata i potrebnu nacionalnu strukturu u ovom sudu. Rekao je da je prijedlog nadležnog Podvijeća prvorangirana kandidatkinja Filipović Jelena.

Predsjednik je konstatirao da nema članova Vijeća koji žele diskutovati i stavlja prijedlog na glasanje.

· Vijeće je jednoglasno donijelo odluku o imenovanju Filipović Jelene za sutkinju Okružnog suda u Doboju.

Jasmin Čalija je dao uvodne napomene za imenovanje na poziciju jednog suca u Okružnom sudu u Trebinju. Na rang listi se nalazi samo jedan kandidat koji je i predložen za imenovanje od strane nadležnog Podvijeća.

Predsjednik konstatuje da nema članova Vijeća koji žele diskutovati i stavlja prijedlog na glasanje.

· Vijeće je jednoglasno donijelo odluku o imenovanju Kundačina Milene za sutkinju Okružnog suda u Trebinju

Jasmin Čalija je dao uvodne napomene za imenovanje na poziciju jednog suca u Kantonalni sud u Zenici. Traži se sudija sa iskustvom na krivičnom referatu. Na rang listi se nalazi devet kandidata. Jasmin Čalija navodi da je nadležno Podvijeće predložilo trećerangiranog kandidata Baković Nedžada, obrazlažući razloge za ovakav prijedlog.

Predsjednik je konstatirao da nema članova Vijeća koji žele diskutirati i stavio je prijedlog na glasovanje.

· Vijeće je jednoglasno donijelo odluku o imenovanju Baković Nedžada za suca Kantonalnog suda u Zenici.

Jasmin Čalija je dao uvodne napomene za imenovanje na poziciju dva suca Kantonalnog suda u Širokom Brijegu. Naveo je da je natječajem traženo iskustvo kandidata na građanskom referatu, te da se na rang listi nalazi jedan klandidat. Rekao je da je nadležno Podvijeće predložilo Bošković Milicu, a da se natječaj ponovi za drugu poziciju.

Predsjednik je konstatirao da nema članova Vijeća koji žele diskutirati i stavio je prijedlog na glasovanje
· Vijeće je jednoglasno donijelo odluku o imenovanju Bošković Milice za sutkinju Kantonalnog suda u Širokom Brijegu.

· Vijeće je jednoglasno donijelo odluku da se ponovi javni natječaj za jednu poziciju suca Kantonalnog suda u Širokom Brijegu.

Jasmin Čalija je dao uvodne napomene za imenovanje na poziciju stručnog suradnika u Općinskom sudu u Širokom Brijegu, te da je nadležno Podvijeće predložilo četvrtog kandidata, Skoko Mirjanu, i obrazložilo razloge za taj prijedlog. Naveo je da su bolje rangirani kandidati predloženi za imenovanje na pozicije stručnih suradnika u druge institucije.

Predsjednik je pitao da li su kontaktirani bolje rangirani kandidati u vezi njihovih preferenci.

Potpredsjednica Sanela Gorušanović Butigan je rakla da su prva tri kandidata kontaktirani od strane Odjela za imenovanje u vezi njihovih prvih preferenci.

Predsjednik kaže da se u ovakvim slučajevima najboljim kandidatima treba ostaviti mogućnost da oni biraju instituciju u koju žele ići, i da je to ispoštovano u ovom konkretnom slučaju.

Predsjednik je konstatirao da nema članova Vijeća koji žele diskutirati i stavio je prijedlog na glasovanje.

· Vijeće je jednoglasno donijelo odluku o imenovanju Skoko Mirjane za stručnu suradnicu u Općinskom sudu u Širokom Brijegu.

Jasmin Čalija je dao uvodne napomene za imenovanje na poziciju dva stručna suradnika u Općinskom sudu u Bugojnu, te da je nadležno Podvijeće predložilo dva prvorangirana kandidata, Zrno Gabrijelu i Razić Aminu.

Predsjednik je konstatirao da nema članova Vijeća koji žele diskutirati i stavio je prijedlog na glasovanje.

· Vijeće je jednoglasno donijelo odluku o imenovanju Zrno Gabrijele za stručnu suradnicu u Općinskom sudu u Bugojnu.

· Vijeće je jednoglasno donijelo odluku o imenovanju Razić Amine za stručnu suradnicu u Općinskom sudu u Bugojnu.

Jasmin Čalija je dao uvodne napomene za imenovanje na poziciju stručnog suradnika u u Općinskom sudu u Gradačcu, te da je nadležno Podvijeće predložilo trećerangiranog kandidata Škrijelj Ahmera, navodeći da ima isti broj bodova kao i prva dva kandidata. Rekao je da se Podvijeće vodilo činjenicom da predloženi kandidat ima najbolju prosječnu ocjenu tokom školovanja, kao i da ima najviše radnog iskustva nakon sticanja visoke stručne spreme. 
Predsjednik je konstatirao da nema članova Vijeća koji žele diskutirati i stavio je prijedlog na glasovanje.

· Vijeće je jednoglasno donijelo odluku o imenovanju Škrijelj Ahmera za stručnog suradnika u Općinskom sudu u Gradačcu.

Jasmin Čalija je dao uvodne napomene za imenovanje na poziciju stručnog suradnika u Općinskom sudu u Čapljini, te da je nadležno Podvijeće predložilo drugorangiranu kandidatkinju, Ćatović Merimu, iz razloga što je prvorangirana kandidatkinja predložena za poziciju stručnog saradnika u Općinskom sudu u Mostaru.
Predsjednik je konstatirao da nema članova Vijeća koji žele diskutirati i stavio je prijedlog na glasovanje.

· Vijeće je jednoglasno donijelo odluku o imenovanju Ćatović Merime za stručnu suradnicu u Općinskom sudu u Čapljini.

Jasmin Čalija je dao uvodne napomene za imenovanje na poziciju stručnog suradnika u Općinskom sudu u Mostaru, te da je nadležno Podvijeće predložilo prvorangiranu kandidatkinju, Kraljević Anitu.
Predsjednik je konstatirao da nema članova Vijeća koji žele diskutirat i stavio je prijedlog na glasovanje.

· Vijeće je jednoglasno donijelo odluku o imenovanju Kraljević Anite za stručnu suradnicu u Općinskom sudu u Mostaru.

Nakon pauze od pola sata sjednica Vijeća je nastavljena.

Točka 18. Donošenje odluke o produljenju mandata dodatnom sucu u Općinskom sudu u Sarajevu

Jasmin Čalija je dao uvodne napomene vezano za produljenje mandata dodatnog suca Općinskog suda u Sarajevu, Mehudina Durakovića.

Predsjednik je konstatirao da nema članova Vijeća koji žele diskutirati i stavio je prijedlog na glasovanje.

· Vijeće je većinom glasova donijelo odluku o produljenju mandata Mehudinu Durakoviću, dodatnom sucu u Općinskom sudu u Sarajevu, na period od dvije godine, počev od 01.08.2024. godine.

Točka 19.

-Donošenje odluke o prestanku mandata suca Vrhovnog suda Federacije BiH

-Donošenje odluke o prestanku mandata suca Kantonalnog suda u Bihaću

-Donošenje odluke o prestanku mandata suca Općinskog suda u Livnu

-Donošenje odluke o prestanku mandata suca Osnovnog suda u Banja Luci

Jasmin Čalija je dao uvodne napomene sa razlozima za prestanak mandata sucima u navednim sudovima. 

· Vijeće je jednoglasno donijelo odluku o prestanku mandata Pavlović Slavku, sucu Vrhovnog suda Federacije BiH, sa danom 01.07.2024. godine, zbog odlaska u mirovinu.
· Vijeće je jednoglasno donijelo odluku o prestanku mandata Kapić Reufu, sucu Kantonalnog suda u Bihaću, sa danom 23.09.2024. godine, zbog podnošenja ostavke, radi odlaska u mirovinu.
· Vijeće je jednoglasno donijelo odluku o prestanku mandata Softić Mirsadu, sucu Općinskog suda u Livnu, sa danom 23.06.2024. godine, zbog odlaska u mirovinu.

· Vijeće je jednoglasno donijelo odluku o prestanku mandata Tatić Zdravku, sucu Osnovnog suda u Banja Luci, sa danom 23.06.2024. godine, zbog odlaska u mirovinu.

Točka 20.

- Imenovanje vršitelja dužnosti glavnog tužitelja Okružnog javnog tužiteljstva u Prijedoru

- Imenovanje vršitelja dužnosti glavnog tužitelja Kantonalnog tužiteljstva Tuzlanskog kantona

- Imenovanje vršitelja dužnosti glavnog tužitelja Kantonalnog tužiteljstva Kantona Sarajevo

- Imenovanje vršitelja dužnosti glavnog tužitelja Kantonalnog tužiteljstva Unsko-sanskog kantona

- Imenovanje vršitelja dužnosti glavnog tužitelja Okružnog javnog tužiteljstva u Istočnom Sarajevu 

Jasmin Čalija je dao uvodne napomene u svezi imenovanja glavnog tužitelja Okružnog javnog tužiteljstva u Prijedoru.

· Vijeće je jednoglasno imenovalo Marić Slađanu za vršiteljicu dužnosti glavne tužiteljice Okružnog javnog tužiteljstva u Prijedoru, počev od 01.07.2024. godine. 

Branislav Kulašinac, iz Odjela za pravna pitanja obavijestio je predsjednika da Vijeće nije formalno glasovalo za dopunu dnevnog reda u pogledu odlučivanja o imenovanju vršitelja dužnosti glavnog tužitelja Okružnog javnog tužiteljstva u Istočnom Sarajevu.

Predsjednik je stavio prijedlog navedene dopune dnevnog reda na glasovanje.

· Vijeće je jednoglasno sa usvojilo dopunu dnevnog reda vezano za imenovanje vršitelja dužnosti glavnog tužitelja Okružnog javnog tužiteljstva u Istočnom Sarajevu.

Jasmin Čalija daje uvodne napomene za imenovanja vršitelja dužnosti glavnog tužitelja u tri tužiteljstva u kojima su trenutno na funkciji glavni tužitelji, a to su Okružno javno tužiteljstvo u Istočnom Sarajevu, Kantonalno tužiteljstvo Kantona Sarajevo i Kantonalno tužiteljstvo Unsko-sanskog kantona.

Sanin Bogunić je rekao da je tražio da se ova imenovanja rješavaju „u paketu“ navodeći da u Kantonalnom tužiteljstvu Tuzlanskog kantona trenutno nema glavnog tužitelja.

Jasmin Čalija je rekao da glavnom tužitelju navedenog tužiteljstva prestaje mandat 30. svibnja 2024. godine i da je Vijeće donijelo odluku o njegovom razrješenju sa navedenim datumom. Naveo je da i glavnoj tužiteljici Kantonalnog tužiteljstva Unsko sanskog kantona ističe mandat istog datuma, a da mandat glavnog tužitelja Kantona Sarajevo ističe 10. juna 2024. 

Sanin Bogunić je ponovio da se ova imenovanja trebaju riješiti u paketu, iz razloga koje je i juče naveo, te da je krajnje vrijeme da se na ove pozicije vršitelja dužnosti postave osobe koje je Vijeće već imenovalo. Naveo je da će vjerojatno čuti i Demirelovu argumentaciju, ali član 89. Zakona o VSTV-u kaže da prethodni glavni tužitelj obavlja dužnost do imenovanja, te da su ovo novonastale okolnosti. Ovde imamo tri glavna tužitelja koji se nisu natjecali za pozicije glavnih tužitelja, nisu učestvovali u natječajnoj proceduri i neće biti oštećeni ni na koji način. Misli da je jedino racionalno rješenje da Vijeće da šansu ovim ljudima da preuzmu mandate, i da rade svoj posao do provjere.

Mustafa Šabić je rakao da je logično da oni koji su imenovani trebaju da preuzmu dužnost i da se uhodaju u posao. Nema razloga za imenovanje novog vršitelja dužnosti  jer ćemo imati dualizam, imenovani glavni tužitelj i pored njega vršitelj dužnosti glavnog tužitelja. Slaže se sa prijedlogom Sanina Bogunića.

Jasmin Čalija je rekao da je Vijeće do sada odredbu članka 89. tumačilo na drugačiji način. Tumačenje je glasilo: “raniji predsjednik, odnosno glavni tužitelj obavlja tu funkciju u privremenom produžetku mandata do stupanja na dužnost novog predsjednika, glavnog tužitelja“. Rekao je da se tako postupalo ranije, a razlika je u tome što je tada bio period od mjesec ili dva, ili tri ili šest mjeseci, a sada nije izvjesno koliko će trajati taj period, jer poslije odluke o imenovanju imamo ove uvjete od kojih zavisi da li će taj koji je imenovan uopće i stupiti na dužnost. Rekao je da je to jedan od razloga. Istakao je da je druga potencijalna situacija da možemo imenovati vanjskog kandidata za glavnog tužitelja, a tog vanjskog kandidata ne bi mogli imenovati za vršitelja dužnosti glavnog tužitelja jer nije iz reda tužitelja tog tužiteljstva. Naveo je da su to su dvije situacije sa kojima se možemo susresti.

Sanin Bogunić je rekao da ovo nije ta situacija koju je predstavio Jasmin Čalija, te da u ovoj situaciji nemamo eksterne kandidate, te da smo već imenovali ljude. Istakao je da je tumačenje ove odredbe bilo uslovljeno time da smo procedure provodili, znao je neko par dana nakon toga stupiti na dužnost, a da sada imamo potpuno novu situaciju koja se tiče ove neizvjesnosti sa Zakonom. Rekao je da će pročitati članak 89. koji propisuje: predsjednik suda, glavni tužitelj ili zamjenik glavnog tužitelja čije je mandat istekao, nastaviće obavljati dužnost sa svim pravima i obvezama koje ona nosi dok se ne imenuju. Naveo je da je Vijeće na prošloj sjednici donijelo odluke o imenovanjima, te da se može ući u avanturu ako ostavimo glavne tužitelje na dužnosti jer onda oni nisu ni u formi vršitelja dužnosti jer im je istekao mandat, a sa druge strane imate imenovane glavne tužitelje kojima je ovo Vijeće dalo povjerenje. Ne vidi nikakav problem u ovoj situaciji. Rekao je da se možda u budućnosti pojavi ovakva neizvjesna situacija gdje imamo eksternog kandidata, te da ovdje imamo ljude koji su iznutra, i napominje da aktuelni glavni tužitelji nisu ni učestvovali u natječajnoj proceduri.

Davor Martinović je rekao da se ovdje suštinski priča o istoj stvari, te je naveo da Jasmin Čalija govori o tumačenju koje je ovo Vijeće imalo u trenutku kada je bio drugačiji pravno-normativni okvir, kada je pitanje imenovanja i pitanje stupanja na dužnost bilo maltene istovremeno. Istakao je da kroz isto to tumačenje dolazimo do rješenja kroz prijedlog Mustafe Šabića i Sanina Bogunića, te da ne vidi nikakve logike zašto bi neko drugi bio vršitelj dužnosti umjesto onih koje je Vijeće već imenovalo, kao i da ne vidi nikakvu različitost u tumačenjima, niti vidi neku drugu mogućnost da se to riješi.

Demirel Delić je rekao da se zahvaljuje članu Vijeća, Saninu Boguniću na prepoznavanju stila. Rekao je da je, vezano za tri konkretne stvari, bez davanja konotacije da bismo mi davali, odnosno imputirali konačno rješenje, sugerirajući da li je nešto ispravno ili nije. Takođe, naveo je da su, samo detaljno potencirajući sva pitanja na koja su i Sanin Bogunić i Davor Martinović ukazali, to, u suštini tri pitanja. Istakao je da je već vjerodostojno interpretirana odredba članka 89. i ne bi ništa detaljno ukazivao u tom pravcu, izuzev onoga na šta je već ukazano u toku diskusije imajući u vidu promjenu odredaba koje se tiču odredaba o dodatnoj provjeri kao uvjet za preuzimanje dužnosti. Naveo je da je to prvo pitanje. Istakao je da želi da kaže da to pitanje imenovanja treba sada na drugačiji način kontekstualizirati i imajući u vidu odredbe koje su sada uvjetovale da imamo dvije cjeline koje u suštini čine jedno pravno jedinstvo postupka imenovanja, a to su donošenje konačne odluke o imenovanju ali takođe i ostvarivanje uvjeta za donošenje odluke o datumu stupanja na dužnost. Rekao je da u tom smislu to tretiramo kao pravnu cjelinu i tu nema ništa više dodati. Druga stvar, podsjeća da je odredbom članka 86. d) stav 6. propisan zakonski uvjet  provjere podobnosti kandidata, u smislu provjere njegovog imovinskog izvješća odnosno izvješća o imovini i interesima drugi dio uvjeta koji je neophodno da bude ispoštovan da bi se uopšte i odlučivalo o datumu stupanja na dužnost odnosno da bi taj imenovani rukovoditelj institucije mogao vršiti dužnost glavnog tužitelja. Treća stvar na koju želi ukazati, a Vijeće je upoznato sa ovim da smo prije nekoliko mjeseci u ovom forumu usvojili Pravilnik u vezi sa izvješćivanjem, pa da ne bude nikakvih nedoumica da je imenovanje na poziciju glavnog tužitelja u smislu Zakona o VSTV-u ovo tijelo definiralo kao napredovanje tako da nema dileme da svako imenovanje na ovu poziciju podrazumijeva obveznu provjeru izvješća o imovini i interesima. U tom pravcu, pretpostavlja da je šef Odjela za imenovanja, kada je rekao da imamo faktički tri pitanja, jedno pitanje je pitanje glavnog tužitelja u Prijedoru, a drugo je pitanje koje je on pokušao kontekstualizirati sa čim se slažemo i mi iz Odjela za pravna pitanja, to su tri tužiteljstva u Sarajevu, Bihaću i Tuzli, te da je jedina razlika u odnosu na Tužiteljstvo u Tuzli da u ostalim tužiteljstvima imamo aktualne glavne tužitelje. rekao je da sadržajno nema ništa dodati u odnosu na ono što je rekao Sanin Bogunić.

Predsjednik je rekao da ima još jedna razlika, da se u Tuzlanskom kantonu već utvrdio datum prestanka mandata glavnog tužitelja na njegov zahtjev za prestanak mandata, a što nije slučaj za preostala dva tužiteljstva u Sarajevu i Bihaću.

Amila Kunosić je rekla da 30.5.2024. glavni tužitelj Tužiteljstva Tuzlanskog kantona ide u mirovinu i da je donesena odluka o prestanku mandata. Navela je da je jasno da postoji problem, a ona podržava rješenje kojim bi oni koje je Vijeće imenovalo preuzeli svoje dužnosti pogotovo što dolaze iz svojih tužiteljstava.

Sanin Bogunić, referušući se na Demirelovo izlaganje, rekao je da bi sada u Tuzli trebali postaviti vršitelja dužnosti s obzirom da aktuelnom glavnom tužitelju prestaje mandat 30. 5. 2024. godine, te da je, u kontekstu ovog drugog Demirelovog pitanja, potpuno ista situacija, ta osoba koja bi trebala biti vršitelj dužnosti nije prošla provjere. Rekao je da ćemo, ako se napravi razlika između ovih tužiteljstava, poslati ružnu sliku pravosudnoj zajednici, te, kako bi osoba koja nije prošla provjere mogla preuzeti dužnost vršitelja dužnosti. Navodi da iz svih navedenih razloga predlaže da sva tri tužiteljstva idu „u paketu“.

Mustafa Šabić je rekao da je jedina ispravna i razumna odluka u ovom trenutku da osobe koje je Vijeće imenovalo za glavne tužitelje u Tuzli, Sarajevu i Bihaću, privremeno obavljaju dužnost vršitelja dužnosti do preuzimanja mandata.

Jasmin Čalija je napomenuo da imamo i Okružno javno tužiteljstvo u Istočnom Sarajevu, gdje imamo situaciju da glavnom tužitelju ističe mandat 1.7.2024. godine, što znači da bi trebalo imenovati vršitelja dužnosti ili reći da se primjenjuje članak 89. da obavlja dužnost do imenovanja novog glavnog tužitelja.

Predsjednik je konstatirao da nema više članova Vijeća koji žele diskutirati i stavio na glasovanje prijedlog Sanina Bogunića da se za vršitelja dužnosti glavnog tužioca Tuzlanskog kantona od 31.5.2024. godine imenuje Vedran Alidžanović.

· Vijeće je jednoglasno imenovalo Alidžanovića Vedrana za vršitelja dužnosti glavnog tužitelja Kantonalnog tužiteljstva Tuzlanskog kantona, počev od 31.05.2024. godine.

Predsjednik je stavio prijedlog na glasovanje da se za vršitelja dužnosti glavnog tužioca Unsko-sanskog kantona imenuje Merima Mešanović sa početkom mandata 31.05.2024. godine.

· Vijeće je jednoglasno imenovalo Mešanović Merimu za vršiteljicu dužnosti glavne tužiteljice Kantonalnog tužiteljstva Unsko-sanskog kantona, počev od 31.05.2024. godine. 

Predsjednik je stavio prijedlog na glasovanje da se za vršitelja dužnosti glavnog tužioca Kantonalnog tužiteljstva Kantona Sarajevo imenuje Dugalija Meliha sa početkom mandata 11.6.2024. godine.

· Vijeće je jednoglasno imenovalo Dugalija Melihu za vršiteljicu dužnosti glavne tužiteljice Kantonalnog tužiteljstva Kantona Sarajevo, počev od 11.06.2024. godine.

Predsjednik je stavio prijedlog na glasovanje da se mandat Vukadin Anice, glavne tužiteljice Okružnog javnog tužiteljstva u Istočnom Sarajevu, privremeno produžava do eventualnog imenovanja novog glavnog tužitelja, sukladno odredbi članka 89. Zakona o VSTV-u BiH.

· Vijeće je jednoglasno konstatiralo da se mandat Vukadin Anice, glavne tužiteljice Okružnog javnog tužiteljstva u Istočnom Sarajevu, privremeno produžava do eventualnog imenovanja novog glavnog tužitelja, sukladno odredbi članka 89. Zakona o VSTV-u BiH.

Predsjednik je najavio da će se sada nastaviti juče započeta rasprava o aktualnoj problematici vezano za implementiranje odnosno neimplementiranje Zakona o izmjenama i dopunama Zakona o VSTV-u, i dao je riječ Demirelu Deliću.

Demirel Delić je ukazao da je cjelokupan materijal u toku dana dostavljen u okviru Točke 5, kao dodatni materijal, s obzirom da se u okviru te teme diskutiralo o ovom pitanju i zaključeno da će se za danas pripremiti materijal i diskutirati o njemu. U tom dodatnom materijalu dostavljena je inicijativa za usvajanje Zakona o izmjeni Zakona o VSTV-u i mišljenje na Nacrt Zakona o izmjeni Zakona o VSTV-u, koja je, kao što je predsjednik rekao, juče uručena na kraju sjednice i upućena putem Demirelove e-mail adrese, i to se nalazi u materijalima. Dodatno, Odjel za pravna pitanja je dostavio i svojevrsni prijedlog odnosno nacrt inicijative za usvajanje Zakona o izmjeni Zakona o VSTV-u sa mišljenjem na prijedlog nacrta zakona. Prvenstveno, rekao je da želi da objasni „tehnikalije“ djelovanja s obzirom da je interni memorandum rađen za članove Vijeća, a da će se mišljenje dostavljati nadležnim organima i institucijama, a prije svega Ministarstvu pravde BiH, pa je u tom smislu tehnički dokument sačinjen na način kako se inače obraća Ministarstvu pravde BiH i drugim organima i institucijama. Naveo je da su, kao što je to predsjednik i ukazao, u suštini ova inicijativa i nacrt juče diskutirani i u okviru sjednice, ali i prethodno.

Aleksandra Obradović je rakla da se juče dovoljno raspravljalo o ovome, te da znamo sve i čitav slijed i zašto je došlo do ovoga da se predlažu ovi amandmani. Rekla je da su svi dobili ovaj dokument i pročitali, te da je njen prijedlog da se izjasnimo o ovim prijedlozima konkretnih izmjena Zakona. Smatra  da je sav taj uvod je nepotreban, a da svi znaju zašto je do toga došlo.

Predsjednik je rekao da on ipak misli da treba neke stvari reći, ali ne preširoko elaborirati, i naglasiti kronologiju dešavanja, te je ponovo dao riječ Demirelu Deliću.

Amila Kunosić je rekla da se to mora reći zbog javnosti.

Demirel Delić je rekao da se ovo i radi zbog javnosti jer je jučerašnja Točka 5 bila zatvorena za javnost, a da je ovo sada pitanje sukladno toku jučerašnje diskusije, gdje je naznačeno da će se izaći sa saopćenjem za javnost u pogledu sadržaja samog dokumenta i da će se naznačiti cjelokupna kronologija odnosno rizici koji eventualno mogu pogoditi ovu instituciju u pogledu učinkovitosti i funkcioniranja pravosudnog sistema, ali i upitnosti rada ove institucije u slučaju neusvajanja izmjena Zakona o VSTV-u. U pravcu navedene diskusije i zaključka da će se izraditi inicijativa i mišljenje, rekao je da će nastojati da ukaže na kronologiju koja nas je dovela do ove situacije. Rekao je da je juče razmatrano ovo pitanje na sjednici po prethodno zaprimljenim informacijama koje je predsjednik iznio i u okviru Točke 3, o aktivnostima predsjednika VSTV-a, te da je tada zaprimljena informacija da se priprema određena inicijativa sa ciljem izrade novog zakona o izmjenama Zakona o VSTV-u, kao i da bi se te izmjene prvenstveno odnosile na odredbe članka 86. koje se odnose na izvješće o imovini i interesima. Podsjetio je da je upravo to pitanje više mjeseci razmatrano pred ovim tijelom upravo delegirano u okviru točke akcionog plana i da su sva pitanja koja su upravo sadržana i u ovom internom memorandumu, inicijativi i mišljenju koje smo pripremili plod diskusija kako u okviru Vijeća tako i diskusija u okviru Tajništva, zajedno sa rukovodstvom ove institucije na tragu rizika koji su uočeni i prijedloga koje je ova institucija dostavljala još od listopada u vidu inicijativa, urgencija i dopisa nadležnim organima izvršne i zakonodavne vlasti sa ciljem prolongiranja primjene odredaba ovog Zakona kako bi se omogućilo funkcioniranje ove institucije i pravosudnog sistema. Ovo je pregled cjelokupnog višemjesečnog djelovanja ove institucije što uključuje i članove Vijeća, ali i Tajništvo. Rekao je da da Vijeće pred sobom ima inicijativu koja je dostavljena kao što je potpredsjednica već naznačila. Članovi Vijeća su upoznati sa materijalom i prepustio je dalji tok rasprave članovima Vijeća. Naglasio je da želi da ukaže na dva otvorena pitanja, a to je pitanje adresata, naravno da je neminovno da se obraćamo Ministarstvu pravde BiH, međutim tok jučerašnje diskusije je ukazao da eventualno postoji mogućnost da članovi Vijeća smatraju da to nije isključivo jedini adresat kojem se obraćamo sa ovom inicijativom i mišljenjem prije svega zbog urgentnog djelovanja. Zamolio je članove Vijeća da se to razmotri, i to je posebno naznačeno u tekstu internog memoranduma.

Druga stvar koja je takođe naznačena je ovaj treći prijedlog s obzirom da je na tragu jučerašnje diskusije Odjelu za pravna pitanja dat zadatak  da se referira na sva otvorena pitanja na koja je ukazano, možda samo da se razmotri potreba uvrštavanja ovog trećeg prijedloga koji smo naznačili kao posljednji od alternativno ponuđenih i najmanje vjerodostojnog da bi se prevenirale posljedice ali smo imali u vidu činjenicu onoga što je predloženo od strane Ministarstva pravde u pogledu samog datiranja početka primjene ovih odredaba i želju da u toj situaciji, ukoliko ne bude postojala mogućnost ili volja druge strane odnosno zakonodavne i izvršne vlasti da prolongiraju ovaj termin, da slučajno mi ne dođemo u opasnost kao institucija koja je regulator sistema da zbog nemogućnosti prolongiranja tog roka eventualno bude dovedeno u pitanje dalje funkcioniranje ove institucije.

Predsjednik se zahvalio Demirelu Deliću i otvorio diskusiju o prijedlogu od navedene tri varijante.

Davor Martinović je istakao da želi da pohvali kompletnu ekipu koja je radila na ovom materijalu na dobroj pripremi. Rekao je da misli da je cijeli ovaj materijal obuhvatio sve probleme s kojima se susreće ovo Vijeće i pravosuđe BiH, te da ima samo jednu dilemu, vezano za analizu svega navedenog i neslužbenog datuma 15.9.2024. godine, koji formalno- pravno nigdje ne postoji. Naveo je da misli da bi bilo puno kvalitetnije i lakše komunicirati sa Ministarstvom pravde, a oni poslije sa Vijećem ministara, pa Parlamentom, da mi imamo jedan alternativni prijedlog koji je označen u materijalu kao prvi prijedlog u kojem se kaže „najkasnije u roku od 8 dana od dana... „. Rekao je da taj prijedlog smatra pravno najprihvatljivijim i ima njegovu apsolutnu podršku. Takođe, rekao je da ovdje moramo reći radi javnosti da ovo nije nikakav pokušaj odugovlačenja već jedna vrsta pritiska na one koji odlučuju da odluku donesu što prije kako bi pravosuđe i ovo Vijeće moglo funkcionirati bez opasnosti od zastoja ili prekida rada. Navodi da bi druga opcija, isključivo kao alternativna bila opcija gdje stoji datum 28.2.2025. godine koju možemo prihvatiti samo iz razloga ako Ured za zakonodavstvo tretira odredivost i određenost roka na jedan ili ovakav način. Navodi da misli da je ovo jedan odrediv rok i da bi bio prihvatljiv i prvi prijedlog, ali se mora imati u vidu da Ured za zakonodavstvo nekada ima i drugačije mišljenje, međutim to bi bio samo alternativni prijedlog, te je naveo da nije za treći prijedlog, mada je dobro obrazloženo, da nudimo rješenje za prijedlog koji još formalno-pravno ne postoji. Mišljenja je da Vijeće treba predložiti prvu opciju, a da treći prijedlog zanemari.

Predsjednik je konstatirao da je ovo sve bilo spremno i prije jučerašnje sjednice osim ovih dodatnih informacija koje su tražene. Rekao je da je juče bio nepravedno napadnut i da mu nije bila data prilika da obrazloži ovo pitanje na kvalitetan način. Svemu su prethodile vrlo ozbiljne diskusije, svi relevantni činioci su upoznati sa svim rizicima koji su ovde navedeni, te će dati nalog Kabinetu da svim članovima Vijeća proslijedi sve materijale upućene prema Vijeću ministara, nadležnim ministarstvima, Europskoj uniji, u cilju sagledavanja kakva je to obimna prepiska bila, kao i koliki je trud uložen.

Sanela Gorušanović Butigan je rekla da je ovdje riječ o dokumentu o kojem svi treba da se izjasne i zbog toga se i javila da podrži sve ono što je rekao Davor Martinović. te da se slaže da se treći prijedlog izostavi. Misli da je prvo rješenje idealno, a kao alternativu imamo varijantu broj 2. Svako drugo rješenje dovodi Vijeće do zatvaranja i onemogućavanja funkcionisanja.

Sanin Bogunić je rekao da podržava prvo rješenje koje izgleda najpraktičnije, te da mu je žao ako je predsjednik jučerašnju diskusiju shvatio kao napad, kao i da zna koliko napora predsjednik ulaže vezano za ovu aktivnost. Misli da su odreagovali prebrzo i da želi pohvaliti predsjednika za uloženi trud u pogledu ove aktivnosti.

Predsjednik je rekao da cijeli Odjel za pravna pitanja koji je radio na ovoj aktivnosti zaslužuje njegove lične pohvale za sav kvalitetan rad koji su uložili. Pomenuo je činjenicu vezano za ono što su zaključili sa OHR-om i Satlerom da je to samo „krpljenje“ sistema, da bi se spriječilo njegovo padanje. Rekao je da su pribavili mišljenje zakonodavno-pravnog povjerenstva koje je pozitivno i poslana je inicijativa prema Vijeću ministara da donesu posebnu odluku o odobravanju zapošljavanja. Navedena inicijativa je poslana i Delegaciji EU, a koju je tražio ambasador na sastanku kada je to i dogovoreno, kako bi i oni dali svoj doprinos u lobiranju za ovu aktivnost. 

Amila Kunosić je rekla da ovo Vijeće, bez podrške odjela Tajništva, ne bi bilo u mogućnosti uraditi sav ovaj posao koji je urađen a vezano za izmjene i dopune Zakona o VSTV-u. Treba naglasiti da su i Vijeće i Tajništvo prepoznali problem vezano za Zakon o VSTV-u. Navodi da je njeno mišljenje da u svemu ovome postoje ciljane i smišljene opstrukcije da se u pitanje dovede funkcioniranje pravosudnog sistema u BiH, misleći na ponašanje zakononodavne i izvršne vlasti. Ističe da podržava i prvu opciju, ali da je možda više za drugu opciju. Navodi da je usvajanje bilo koje od ove dvije opcije dobro za funkcioniranje pravosuđa, te da nije za treći prijedlog.

Demirel Delić se zahvalio predsjedniku na prepoznavanju uloge Tajništva i odjela kako na ovom pitanju tako i na ostalim pitanjima na koje je već ukazano. Iz toka diskusije koji je inicirao Davor Martinović, koja je naknadno prihvaćena i od članova Vijeća, zaključio je da bi se mogli izjašnjavati i donijeti odgovarajuće zaključke, te da se treba dogovoriti na koji će se način tehnički realizirati glasovanje u tom pravcu, s obzirom da je tok diskusije usmjeren na eliminiranje trećeg prijedloga. Predložio je da se materijal koji su članovi Vijeća dobili jutros, inicijativu za usvajanje zajedno sa mišljenjem, taj dio mišljenja izbaci iz prijedloga i da onda dio koji je elaboriran za prijedloge jedan i dva, naslanjajući se na tu neslužbenu neformalnu informaciju sadržaja prijedloga Zakona koji je Davor Martinović već naznačio, ne trebamo doživljavati konačnom verzijom već kao jedan vid pokušaja suradnje Ministarstva pravde BiH sa Vijećem na iznalaženju optimalnog rješenja za prevazilaženje ove situacije. Naveo je da bi možda trebalo formulirati u tom pravcu inicijativu koja potiče od Vijeća bez uvida u sam sadržaj dokumenta, ne pozivajući se ni u jednom trenutku na odredbu članka 1., vezano za datum 15. 09. 2024. godine, već baš ovako kako je naznačeno, elaborirajući prvi prijedlog kao optimalan i drugi, alternativni, u smislu ukoliko se datum bude isključivo smatrao određenim, a ne odredivim.

Imajući u vidu jučerašnji tok diskusije, upitao je da li ima potrebe da se u ovom trenutku izlazi sa saopćenjem za javnost.
Predsjednik je rekao da se slaže sa stavom koji je završno obrazložio Demirel Delić, da se ne ide sa datumom 15.09., i bolje je da ga Vijeće ne predlaže jer će se otići u situaciju gdje ništa nismo dobili. Predložio je eliminiranje opcije broj 3 i da se prilagodi obrazloženje, te da se već sutra uputi prema Ministarstvu pravde i da se dostavi Delegaciji EU, obzirom da se o ovome već razgovaralo, a zamolili su da ih upoznamo. Naveo je je Vijeće dobilo njihovu podršku, te da se svi napori trebaju usmjeriti na odobravanje sredstava za objavljivanje natječaja i uspostavu Odjela.

Mustafa Šabić se osvrnuo na završni dio izlaganja Demirela Delića, a vezano za saopćenje za javnost, smatrajući da je to dobra ideja. Spomenuo je da je Sud BiH ukinuo određenu spornu odluku, i da bi možda i tu informaciju trebalo objaviti.

Predsjednik je rekao da će se to takođe pripremiti ali kao posebno saopćenje da ne bi bilo previše stvari u jednom saopćenju jer se gubi fokus. Rekao je da je vrlo bitno da je ta odluka ukinuta. Takođe, rekao je da će ovi prijedlozi biti poslati OHR-u i Delegaciji EU, koji su obećali njihovu podršku, te da su i oni svjesni opasnosti po Vijeće. Naveo je da je jedan dio izlaganja Visokog predstavnika u Vijeću sigurnosti bio posvećen opasnostima da ova institucija dođe u blokadu.

Predsjednik je stavio prijedlog zaključaka, kako je dogovoreno, na glasovanje, uključujući i saopćenje za javnost.

· Vijeće je jednoglasno donijelo odluku o iniciranju usvajanja Zakona o izmjeni i dopuni Zakona o VSTV-u BiH, koja će omogućiti provođenje nadležnosti Vijeća do osiguravanja preduvjeta za izvršenje obveza u pogledu provjere izvješća o imovini i interesima nositelja pravosudnih funkcija, rukovoditelja pravosudnih institucija i članova Vijeća. Vijeće će inicijativu, u formulaciji iz prijedloga broj 1, odnosno alternativno prijedloga broj 2 iz materijala za razmatranje predmetne tačke, uputiti Ministarstvu pravde BiH, te sa istom upoznati i Ured visokog predstavnika u BiH, odnosno Delegaciju EU u BiH. 

U nastavku sjednice predsjednik je informirao članove Vijeća da će se sljedeća sjednica Vijeća održati u utorak, i srijedu, 4. i 5. juna 2024. godine.

Nova točka 2. Odlučivanje o zahtjevu glavnog stegovnog tužitelja za izuzeće u predmetu, broj: UDT DP 013801 24 i UDT 013802 24

Mersiha Mahmutović je rekla da Vijeće treba da donese odluku kojom se konstatira izbor  eksternog tužitelja, sa važeće liste iz rujna 2023. godine, te je ukazala predsjedniku da je potrebno izvršiti glasovanje.

Predsjednik je rekao da glasovanje nije potrebno zato jer se radi o automatiziranom sistemu odabira, a Vijeće samo konstatira da je upoznato sa odabirom eksternog tužitelja sa važeće liste.

· Vijeće je usvojilo zahtjev glavnog stegovnog tužitelja za izuzeće u predmetima, broj: UDT DP 013801 24 i UDT 013802 24. 
· Vijeće je, primjenjujući automatizirani sistem odabira, za postupanje u navedenim stegovnim predmetima, odredilo Halidu Vrabac. 

Točka 21. Dodatak završnom dokumentu "Inicijativa za reformu postupka po žalbi u parničnim predmetima": prijedlozi Vrhovnog suda FBiH

Ana Bilić Andrijanić je rekla da je na prošloj sjednici bilo pitanje Inicijative vezano za reformu postupka po žalbi u parničnim predmetima na kojoj je i usvojena navedena inicijativa, te da je ono što je ostalo bilo pitanje određenih prijedloga koji su dobijeni od strane Vrhovnog suda Federacije BiH. Stalno povjerenstvo za legislativu i Stalno povjerenstvo za učinkovitost i kvalitetu sudova su održale zajednički sastanak i donijele odgovarajuće odluke koje će će se prezentirati na konačno usvajanje. 

Vesna Pirija je dala detaljnije informacije vezano za navedene prijedloge, te navela da je pored ovih prijedloga koje su Stalna povjerenstva usvojila, i prijedlog suca Nezirovića da se zakonodavcu također predloži novelacija cjelokupnog parničnog zakonodavstva, odnosno usvajanje novih zakona.
Amila Kunosić je rekla da nije za to da se ide sa novim Zakonom o parničnom postupku jer bi bilo neizvjesno kada bi to moglo doći u proceduru. Ističe da ove izmjene koje su sada predložene omogućavaju učinkovitije provođenje parničnog postupka, te je navela da želi da inicira izmjene izvršnog zakonodavstva i da se u tom pogledu rasterete sudovi i da se ubrzaju izvršni postupci.

Predsjednik je rekao da podržava prvi dio izlaganja Amile Kunosić u kojem je rekla da se ne ide sa inicijativom za usvajanje novog Zakona o parničnom postupku, a što se tiče drugog dijela vezano za iniciranje izmjena izvršnog zakonodavstva, rekao je da se vode ozbiljne aktivnosti  i kroz projekte i da u ovom trenutku ne bi trebalo da se ide sa ovom inicijativom. Istakao je da su se napravili važni pomaci u suradnji sa Švedskom agencijom za izvršenje.

Vesna Pirija je je iznijela prijedlog zaključaka.

Predsjednik je konstatirao da više nema članova Vijeća koji žele diskutirati i stavio je prijedlog zaključaka na glasanje.

· Vijeće je jednoglasno usvojilo dodatne prijedloge za izmjenu i dopunu Zakona o parničnom postupku u dijelu koji se odnosi na žalbu, prethodno usvojene od strane Stalnog povjerenstva za učinkovitost i kvalitetu sudova i Stalnog povjerenstva za legislativu.

· Vijeće je jednoglasno odobrilo dostavljanje Završnog dokumenta „Inicijativa za reformu žalbenog postupka u parničnim predmetima“ u vidu zakonodavne inicijative nadležnim ministarstvima pravde.

· Vijeće je jednoglasno odobrilo tisak i distribuciju Završnog dokumenta stručnoj zajednici, u cilju širenja svijesti o zakonodavnoj inicijativi VSTV-a BiH.

Točka 22. Predstavljanje dokumenta "Smjernice za korištenje društvenih mreža kao zvaničnih kanala komunikacije pravosudnih institucija i korištenje od strane nositelja pravosudnih funkcija" 

Ana Bilić Andrijanić je dala uvodne napomene vezano za Predstavljanje dokumenta "Smjernice za korištenje društvenih mreža kao zvaničnih kanala komunikacije pravosudnih institucija i korištenje od strane nositelja pravosudnih funkcija" 

Amela Sačić je dala šire obrazloženje i dodatne informacije o načinu korišćenja društvenih mreža i dala prijedlog zaključaka za usvajanje.

Predsjednik je konstatirao da više nema članova Vijeća koji žele diskutirati i stavio je  prijedlog zaključaka na glasanje.

· Vijeće jednoglasno primilo k znanju informaciju o izradi dokumenta „Smjernice za uporabu društvenih mreža kao zvaničnih kanala komunikacije pravosudnih institucija“.

· Vijeće je jednoglasno usvojilo predmetni dokument i dalo suglasnost za njegov tisak i distribuiranje sudovima i tužiteljstvima.

Točka 23. Realiziranje planova rješavanja predmeta za prvi kvartal 2024. godine

Ana Bilić Andrijanić napominje da je ovo bila informacija koja je bila predviđena za prethodne sjednice Vijeća ali još nije razmatrana. Stalna komisije za učinkovitost i kvalitet sudova je razmatrala ovu informaciju koja je usvojena i predložena Vijeću na razmatranje.

Predsjednik konstatuje da nema članova Vijeća koji žele diskutovati i stavlja prijedlog zaključaka na glasanje.

· Vijeće je jednoglasno primilo k znanju prezentiranu informaciju o realiziranju planova rješavanja predmeta za prvi kvartal 2024. godine.

· Vijeće je jednoglasno usvojilo zaključak da se uputi dopis sudovima, kojim će se skrenuti pažnja na potrebu rješavanja predmeta iz najstarijih starosnih kategorija, obzirom da je, tokom prvog kvartala, evidentno najniži procenat realiziranja plana u dvije najstarije starosne kategorije predmeta iz plana, te da je potrebno napomenuti i da je iz postignutih rezultata tijekom prvog kvartala tekuće godine evidentno da su ostvareni visoki procenti realiziranja plana uglavnom rješavajući najmlađe predmete iz planova.

Točka 24. Informacija o kreiranim planovima rješavanja predmeta u sudovima za 2024. godinu

Ana Bilić Andrijanić je dala uvodne napomene u vezi predmetne točke. Napominje da će kreirani planovi morati da budu revidirani zbog štrajka administrativnih radnika u pravosuđu u Republici Srpskoj, tako da će stanje biti malo drugačije nego što je u prezentiranim informacijama. Na kraju svog izlaganja je dala prijedlog zaključaka na usvajanje.

Predsjednik predlaže da se pošalje dopis predsjednicima sudova kako bi im se skrenula pažnja da im je prošao rok od jedne godine za rješavanje predmeta i da se ti predmeti moraju završiti u 2024. godini.

Ana Bilić Andrijanić informiše da će Stalno povjerenstvo imati sastanak na kojem će se razmotriti ovo pitanje.

Predsjednik konstatuje da nema članova Vijeća koji žele diskutovati i stavlja prijedlog zaključaka na glasanje.

· Vijeće je jednoglasno primilo k znanju prezentiranu informaciju o provedenim aktivnostima kreiranja planova rješavanja predmeta za 2024. godinu.
· Vijeće je jednoglasno usvojilo zaključak da je potrebno svim predsjednicima sudova uputiti dopis, kojim će se skrenuti pažnja na obvezu rješavanja predmeta prema starosti inicijalnog akta, kao i  obvezu ravnomjerne opterećenosti postupajućih sudaca, bez obzira na broj neriješenih predmeta u sudu. Imajući u vidu smanjen priliv predmeta u sudovima u prethodnom periodu, potrebno je dodatno intenzivirati rad na rješavanju predmeta prema starosti inicijalnog akta.
Točka 25. Implementiranje mjera i aktivnosti usmjerenih na realiziranje preporuka za jačanje regulatorne uloge VSTV-a BiH

Ana Bilić Andrijanić je dala uvodne napomene u vezi predmetne tačke i shodno navedenom predlaže se da VSTV BiH razmotri aktivnosti i mjere poduzete u svrhu realizaciju preporuka za jačanje regulatorne uloge VSTV-a BiH na polju procesuiranja predmeta organiziranog kriminala i korupcije. Na kraju izlaganja je dala prijedlog zaključaka na usvajanje.

Predsjednik kaže da je fokus našeg rada i interes javnosti na borbi protiv organizovanog kriminala i korupcije i da mu se čini da to tretiramo kroz razne aktivnosti i donosimo određene preporuke. Dio tih stvarno potrebnih aktivnosti se provede kroz određeni segment i one se ne registruju u nekom drugom segmentu. Predsjednik predlaže da Odjel za učinkovitost i kvalitetu rada sudova i Odjel za učinkovitost i kvalitetu rada tužiteljstava izvrše analizu i da se sve zajedno proba objediniti i sistematizirati.

Predsjednik stavlja prijedlog zaključaka na glasanje. Vijeće je jednoglasno usvojilo zaključke:
· Nalaže se nadležnim odjelima Tajništva VSTV-a BiH da svoje aktivnosti usmjere na implementiranje Preporuka za jačanje regulatorne uloge VSTV-a BiH u učinkovitom i kvalitetnom rješavanju predmeta organiziranog kriminala i korupcije sukladno usvojenom Akcijskom planu, a posebno preporuka koje su označene sa „nije realizirano“ i o tome izvijeste Vijeće kvartalno.

· Prepoznajući da je Akcijski plan prvenstveno usmjeren na promjene dosadašnjih praksi rada Vijeća i Tajništva VSTV-a BiH, imperativno je da se preporuke primijene adekvatno i u potpunosti, na način kako je predviđeno, a tako što će se, pored ostalog, izbjegavati navođenje kontinuiranih aktivnosti bez konkretnih izmjena dosadašnjih praksi, nije dovoljno imati u vidu akcijski plan, potrebno je njegovo aktivno provođenje bez odlaganja.

· Zadužuju se Odjel za učinkovitost i kvalitetu rada sudova i Odjel za učinkovitost i kvalitetu rada tužiteljstava da izvrše analizu eventualno preduzetih aktivnosti kojima se čini doprinos ostvarenju Preporuka za jačanje regulatorne uloge VSTV-a BiH, a koje nisu prezentirane u Akcijskom planu, te da istu prezentiraju na jednoj od narednih sjednica.

Točka 26. Prezentiranje rezultata provedenih upitnika ENCJ o neovisnosti, odgovornosti i kvaliteti pravosuđa

Ana Bilić Andrijanić je dala uvodne napomene u vezi predmetne točke i predstavila detaljnije informacije iz pripremljenog dokumenta. 

Predsjednik konstatuje  da nema članova Vijeća koji žele diskutovati i stavlja prijedlog zaključaka na glasanje. Vijeće je jednoglasno usvojilo zaključke:
·  Primaju se k znanju prezentirani rezultati upitnika ENCJ o neovisnosti, odgovornosti i kvaliteti.

· Vijeće zadužuje stalna tijela, nadležne odjele i projektno osoblje da, sukladno svojim nadležnostima, definišu mjere za poboljšanje najniže ocijenjenih indikatora. 

· Vijeće je donijelo odluku da se aneks Izvješća o neovisnosti, odgovornosti i kvaliteti pravosuđa BiH 2022-2023 objavi na internetskoj stranici Visokog sudbenog i tužiteljskog vijeća BiH.

Točka 27. Prijedlog za učešće na takmičenju „Nagrada za pozitivnu promjenu“ Europske mreže pravosudnih vijeća (ENCJ)

Ana Bilić Andrijanić je dala uvodne napomene u vezi predmetne točke. Navodi da Evropska mreža pravosudnih vijeća (u daljem tekstu: ENCJ) organizuje godišnje natjecanje „Nagrada za pozitivnu promjenu“, na kojem članovi i posmatrači ENCJ-a kandidiraju određena postignuća u svom radu.

Tema ovogodišnjeg natjecanja su inovativne prakse, vezane za pristup pravdi ranjivih skupina (osoba sa invaliditetom) i digitalizaciju. Navodi da je Vijeće dosta radilo na ovom pitanju i da su određene prakse već uvedene. Predlaže da ove godine Vijeće učestvuje na tom natjecanju na način da se kandidira ilustrirana publikacija „Moj vodič kroz kazneni postupak“. Navodi da je publikacija namijenjena djeci žrtvama/svjedocima kaznenih djela, uzrasta od 12 do 18 godina, kao i njihovim roditeljima i starateljima.

Davor Martinović je pitao ko će prezentirati ovu publikaciju, i navodi da je istu pročitao ali da ne vidi ništa inovativno u samoj publikaciji. Interesuju ga troškovi vezani za ovu publikaciju.

Ana Bilić Andrijanić navodi da nema dodatnih troškova vezano za prezentaciju ove publikacije jer je VSTV BiH kao pridruženi član ENCJ-a  već pozvano na generalnu skupštinu. Predsjednik VSTV-a će biti na Generalnoj skupštini ENCJ-a, zajedno sa Direktorom Sekretarijata. 
Predsjednik stavlja prijedlog zaključaka na glasanje.

· Vijeće je jednoglasno donijelo odluku kojom se odobrava prijedlog za učešće VSTV-a BiH na ovogodišnjem natjecanju „Nagrada za pozitivnu promjenu“ ENCJ-a, kandidiranjem ilustrirane publikacija VSTV-a BiH „Moj vodič kroz kazneni postupak“.

Točka 28. Prijedlog za provođenje ankete o specijalističkim obukama za suce i tužitelje za maloljetnike 

Ehlimana Međić je dala uvodne napomene u vezi predmetne tačke. Upitnik za provođenje ankete sadrži jedanaest pitanja, koja se odnose na percepciju sudaca i tužitelja o tome da li je obuka bila sveobuhvatna, učinkovita i podobna za stjecanje željenih znanja i vještina. Navodi da je planirano da anketa bude provedena među nositeljima pravosudnih funkcija, kojima su izdati certifikati o stručnoj osposobljenosti za obavljanje poslova iz oblasti prijestupništva mladih i njihove kaznenopravne zaštite, a koji će biti identificirani prema evidencijama entitetskih CEST-ova, kao izdavača certifikata.

Predsjednik stavlja prijedlog zaključka na glasanje.

· Vijeće je jednoglasno donijelo odluku kojom se odobrava provođenje online anonimne ankete o specijalističkim obukama za suce i tužitelje za maloljetnike, upućivanjem upitnika koji čini sastavni dio materijala za razmatranje predmetne tačke.

Točka 11. 

Ocjenjivanje rada nositelja pravosudnih funkcija u sudovima i tužiteljstvima za 2023. godinu:

a)  Utvrđivanje ocjene rada za predsjednike sudova i glavne tužitelje čiji rad ocjenjuje VSTV BiH

b)   Rješavanje prigovora nositelja pravosudnih funkcija na ocjenu rada

Predsjednik kaže da će se izuzeti kada se bude odlučivalo o prigovorima i ocjenjivanju koje je vezano za Sud BiH.

U nastavku je sjednica zatvorena za javnost.

Vijeće je jednoglasno usvojilo zaključke:
· Usvaja se prijedlog godišnje ocjene rada za 2023. godinu za predsjednike sudova i glavne tužitelje čiji rad ocjenjuje VSTV BiH, kako je predloženo u obrascima ocjene rada koji su u prilogu materijala za razmatranje predmetne tačke.

· Obrasci sa utvrđenim godišnjim ocjenama rada će se dostaviti predsjednicima sudova i glavnim tužiteljima čiji rad ocjenjuje VSTV BiH na suglasnost ili podnošenje prigovora na ocjenu rada.

· Zadužuje se Odjel za pravosudnu analitiku i izvješćivanje da informira Stalno povjerenstvo za učinkovitost i kvalitetu sudova i Stalno povjerenstvu za učinkovitost i kvalitetu tužiteljstava o suglasnosti predsjednika suda i glavnog tužitelja sa utvrđenom ocjenom rada i unese konačnu ocjenu rada u bazu VSTV-u BiH, odnosno da pripremi prijedlog odluke po eventualnom prigovoru predsjednika suda i glavnog tužitelja na ocjenu rada za 2023. godinu.

· Vijeće je jednoglasno donijelo odluku da se rad predsjednika Suda Bosne i Hercegovine, Ranka Debeveca, neće ocijeniti za 2023. godinu.

· Vijeće je većinom glasova usvojilo prijedlog izreka odluka po prigovorima na ocjene rada za 2023. godinu za 2 nositelja pravosudnih funkcija u sudovima, kako je predloženo u materijalu za razmatranje predmetne tačke. Pojedinačne odluke po prigovorima će biti izrađene sukladno odlukama VSTV-a BiH. 

1. Usvaja se Zaključak o ispravci Odluke o prigovoru podnositeljice prigovora, sutkinje Kantonalnog suda u Mostaru na ocjenu rada za 2023. godinu

2. Zadužuje se Odjel za pravosudnu analitiku i izvještavanje da Zaključak o ispravci Odluke o prigovoru dostavi podnositeljici prigovora i predsjedniku Kantonalnog suda u Mostaru.

Predsjednik stavlja prijedlog zaključaka na glasanje.

· Vijeće je jednoglasno usvojilo predložene zaključke.

U nastavku je sjednica otvorena za javnost.

Točka 12. Privremeno upućivanje sudaca u drugi sud na obavljanje sudačke dužnosti:

a) Utvrđivanje prijedloga odluke o privremenom upućivanju sudaca Kantonalnog suda u Zenici u Kantonalni sud u Sarajevu

b)   Zahtjev Kantonalnog suda u Odžaku za privremeno upućivanje suca u ovaj sud

Rusmir Šabeta navodi da Stalno povjerenstvo za efikasnost i kvalitet sudova predlaže VSTV-u BiH usvajanje sljedećeg zaključka:

· VSTV BiH donosi odluku o privremenom upućivanju sudaca Kantonalnog suda u Zenici u Kantonalni sud u Sarajevu, radi pružanja pomoći u otklanjanju zaostalih neriješenih predmeta,  kako slijedi: Jasmina Begović-Devović, Indira Pašić, Srećko Kokor, Ljilja Subašić, Sanela Popović i Ranka Baškarad, na privremeno obavljanje sudačke dužnosti u Kantonalni sud u Sarajevu, na period od 12 (dvanaest) mjeseci, počev od 01.06.2024. godine do 01.06.2025. godine.

Predsjednik konstatuje da nema članova Vijeća koji žele diskutovati i stavlja prijedlog zaključka na glasanje.

· Vijeće je jednoglasno donijelo odluku o privremenom upućivanju sudaca Kantonalnog suda u Zenici, Jasmine Begović-Devović, Indire Pašić, Srećka Kokora, Ljilje Subašić, Sanele Popović i Ranke Baškarad, u Kantonalni sud u Sarajevu, na period od 01.06.2024. godine do 01.06.2025. godine, radi pružanja pomoći u otklanjanju zaostalih neriješenih predmeta.

Predsjednik navodi da je upoznat sa zahtjevom Kantonalnog suda u Odžaku za privremeno upućivanje u ovaj sud i obrazložio razloge zbog kojih se ovaj zahtjev treba uvažiti. Navodi i da je članove Vijeća već upoznao sa istim.

Davor Martinović želi da kaže da je ovdje Vijeće imenovalo suce Kantonalnog suda u Odžaku, a da je problem famozni Odjel. S druge strane se ide u suprotnost. Mi sad imamo tri suca iz Tuzle i jednog suca iz Odžaka koji čine sud u Odžaku. Treća stvar je da mi kao da rješavamo zaostale predmete. Kantonalni sud Tuzla ima 4000 zaostalih predmeta a Kantonalni sud u Odžaku ima 67 zaostalih predmeta. Ulazni predmeti koji dolaze u Kantonalni sud u Odžaku dolaze iz jednog općinskog suda, a u Kantonalni sud u Tuzli iz daleko većeg broja općinskih sudova. Kaže da ne zna da li nam je ovo svrsishodno rješenje. 

Predsjednik kaže da je mnogo važnije da riješimo krivični referat gdje će biti žalbi, a što se tiče parnice, tu će biti rješavani samo hitni predmeti. Smisao odluke je da što manje remetimo rad Kantonalnog suda u Tuzli.

Predsjednik stavlja prijedlog zaključaka na glasanje. Vijeće je jednoglasno usvojilo zaključke:
· Vijeće je donijelo odluku o privremenom upućivanju sudaca Kantonalnog suda u Tuzli, Merside Sušić - dodatni sudac, Damira Čačkovića i Šejle Kamberović-Hadžiefendić, u Kantonalni sud u Odžaku, na period od šest mjeseci, na način da isti postupaju u predmetima Kantonalnog suda u Odžaku kao članovi vijeća, a ne kao suci izvjestioci, i to najviše dva dana u toku jednog kalendarskog mjeseca.
· Vršitelj dužnosti predsjednice Kantonalnog suda u Odžaku i predsjednica Kantonalnog suda u Tuzli obvezuju se da zaključe pismeni sporazum o načinu organiziranja rada privremeno upućenih sudaca, vremenu početka i trajanju perioda upućivanja i bez odlaganja dostave taj sporazum VSTV-u BiH.
· VSTV BiH zadužuje Odjel za pravosudnu analitiku i izvješćivanje Tajništva VSTV BiH da vršitelja dužnosti predsjednice Kantonalnog suda u Odžaku obavijesti dopisom da uključivanje privremeno upućenog suca Kantonalnog suda u Tuzli, Edina Buljubašića u raspored dežure za Kantonalni sud u Odžaku, nije moguće u okviru postojećeg pravnog aranžmana definisanog Odlukom VSTV BiH, broj: 06-07-3-211-5/2024 od 08.02.2024. godine, obzirom da je istom određeno da sudac Kantonalnog suda u Tuzli, Edin Buljubašić neće postupati kao sudac izvjestilac, odnosno neće zaduživati sudijske predmete Kantonalnog suda u Odžaku.

Točka 13. Zahtjev za odobrenje Pravilnika o izmjenama i dopunama Pravilnika o unutarnjem ustrojstvu, sistematizaciji radnih mjesta i poslovanja Kantonalnog tužiteljstva Tuzlanskog kantona

Rusmir Šabeta je pročitao prijedloge zaključaka i razloge za njihovo usvajanje.

Stalno povjerenstvo za efikasnost i kvalitet tužiteljstava predlaže VSTV-u BiH usvajanje sljedećeg zaključka:

VSTV BiH odobrava Pravilnik o izmjenama i dopunama Pravilnika o unutarnjoj organizaciji, sistematizaciji radnih mjesta i poslovanju Kantonalnog tužiteljstva Tuzlanskog kantona.

Predsjednik stavlja prijedlog zaključka na glasanje.

· Vijeće je jednoglasno odobrilo Pravilnik o izmjenama i dopunama Pravilnika o unutarnjoj organizaciji, sistematizaciji radnih mjesta i poslovanju Kantonalnog tužiteljstva Tuzlanskog kantona, broj: A-460/22 od 27.12.2022. godine.

Točka 14. Informacija o pripremi podataka o predmetima korupcije, organiziranog kriminala i pranja novca za unos u E-platformu Europskog povjerenstva 

Rusmir Šabeta navodi da je ovo tema o kojoj bi se moglo duže razgovarati ali zbog ograničenog vremena će se posvetiti samo prijedlogu zaključaka i dao kraće obrazloženje u vezi predmetne tačke.

Stalno povjerenstvo za učinkovitost i kvalitet tužiteljstava i Stalno povjerenstvo za učinkovitost i kvalitet sudova predlažu VSTV BiH da usvoji predložene zaključke:

Predsjednik stavlja prijedlog zaključaka na glasanje.

· Vijeće je jednoglasno primilo k znanju informaciju sadržanu u materijalima za razmatranje predmetne tačke.

· Vijeće je jednoglasno primilo k znanju informaciju o prezentiranim zaključcima koje su Stalno povjerenstvo za učinkovitost i kvalitetu sudova i Stalno povjerenstvo za učinkovitost i kvalitetu tužiteljstava usvojila na sastancima održanim 08.05.2024. godine.

Predsjednik najavljuje da će poslije posljednje tačke, raspravljati o zaključku kojim je trebalo da se organizuje posebna sjednica Vijeća. 

Točka 16. Izvješće o provedbi Plana integriteta VSTV-a BiH za 2023. godinu 

Azra Kalabić je dala uvodne napomene u vezi predmetne točke. Navodi da je izvještaj pripremljen i dostavljen kao materijal za ovu tačku. Kaže da je u izvještaju sadržano oko 30 mjera koje potpadaju u taj izvještajni period, a da je 26 mjera realizovano. Prijedlog je da se izvještaj primi k znanju.

Predsjednik stavlja prijedlog zaključka na glasanje.

· Vijeće je jednoglasno primilo k znanju Izvješće o provedbi Plana integriteta VSTV-a BiH za 2023. godinu.

Točka 3. Informacija – aktivnosti predsjednika VSTV-a BiH  

Predsjednik kaže da je ranije formalno donesen zaključak o potrebi organizacije posebne sjednice Vijeća. 

Predsjednik stavlja prijedlog da se opozove navedeni zaključak o organizovanju posebne sjednice VSTV-a.

· Predsjednik konstatuje da je navedeni zaključak o organizovanju posebne sjednice VSTV-a jednoglasno opozvan.

Sjednica Vijeća je završena 16. svibnja 2024. godine u 16:14 časova. 

Broj: 08-07-2-1756-3/2024        

Halil Lagumdžija

Predsjednik Visokog sudskog i tužilačkog vijeća BiH

Zapisničari:

Ajla Zaimović Šehović

Mladen Čović
� Amila Kunosić pristupila sjednici u 10:42 sati.


� Duška Bogojević pristupila sjednici u 11:30 sati.


� Amila Kunosić pristupila sjednici u 10:42 sati.


  Duška Bogojević pristupila sjednici u 11:30 sati.


� Aleksandra Obradović je konstatirala da je glasovala na mjestu predsjednika.


� Davor Martinović je napustio sjednicu u 11:12 sati, a poslije se ponovno pridružio u 13:47 sati.


� Saša Sarajlić, Željka Fabić i Lejla Hadžić nisu prisustvovali sjednici VSTV-a


� Sanela Gorušanović Butigan se izuzima od glasanja


� Sanin Bogunić se izuzima od glasanja


� Mustafa Šabić se izuzima od glasanja


� Predsjednik Halil Lagumdžija se izuzeo od glasanja


� Predsjednik Halil Lagumdžija se izuzeo od glasanja

